Retsmediciner sår tvivl om Madsens forklaring - Avisen.dk\nPeter Madsens forsvarsadvokat Betina Hald Engmark på vej til retten. (Foto: Foto: Martin Sylvest/Ritzau Scanpix/arkiv)\nAngiveligt blev Kim Wall stukket i underlivet, mens hun var døende. Madsen hævder, at det skete timer senere.\n22. marts 2018 11:19\nOpdateret kl. 12:28\nPeter Madsens forklaring om, at han først stak Kim Wall mere end syv timer efter hendes død, er meget usandsynlig.\nEfter alt at dømme blev hun stukket talrige gange i underlivet, netop som hun var ved at dø, eller kort tid efter hun var død.\nDet siger retsmediciner og overlæge Christina Jacobsen, da hun torsdag afgiver forklaring i drabssagen mod den 47-årige ubådskaptajn.\n- Vi mener, at læsionerne ved kønsorganerne er påført tættere på dødens indtræden. Det kan være i forbindelse med, at døden er i færd med at indtræde, siger overlægen i Københavns Byret.\nOplysningen kolliderer med Peter Madsens forklaring. Den drabstiltalte insisterer nemlig på, at Wall døde i en ulykke om aftenen 10. august i fjor, og at han først den efterfølgende morgen parterede liget.\nIfølge ham var det i den forbindelse, at han stak den døde journalist i underlivet, og at det alene skete for at sikre, at ligdelene ville gå til bunds, når han efterfølgende smed dem i havet.\nAnklagemyndigheden forsøger omvendt at bevise, at Peter Madsen under turen i den hjemmebyggede ubåd "UC3 Nautilus" bandt og mishandlede Wall seksuelt, og at han derefter slog hende ihjel.\nIfølge anklagen bestod mishandlingen blandt andet i 14 stik i underlivet.\nRetsmedicinerne har ikke med sikkerhed kunnet fastslå, hvordan Wall døde. Men det kan være sket ved halsoverskæring eller ved kvælning.\nOm Kim Walls død har den tiltalte forklaret, at hun blev kvalt i varm udstødningsgas i ubåden, mens han selv var på dækket.\nMen det forløb forekommer usandsynligt, mener retsmediciner Christina Jacobsen.\nEt sådant scenarie ville nemlig have medført en hurtig og voldsom opvarmning af ubåden, og det har ikke kunnet ses på Walls lig.\n- Man ved, at der i så fald ville være anden- til tredjegradsforbrændinger på kroppen. Det har vi ikke fundet. Hvis det er varme gasser, ville der også være varmeskader i luftvejene, siger retsmedicineren.\nTorsdagens retsmøde er drabssagens tredje. I alt skal Københavns Byret bruge 12 dage til at afgøre, om Madsen er skyldig. Dommen ventes 25. april.


Fun Park Hirtshals fejrer 20 års jubilæum | HirtshalsBindslevAvis.dk\nFamilien Jensen fra Tornby fodrede æslerne. Foto: Peter Jørgensen\nNanna Kongerslev boltrede sig i på bildæk. Foto: Peter Jørgensen Peter Jørgensen\nSara Lassen fra Tornby, har som en del af uddannelsen som dyrepasser, fået en elevplads hos Fun Park Hirtshals. Foto: Peter Jørgensen Peter Jørgensen\nSara Lassen fra Tornby, der fået en elevplads som dyrepasser hos Fun Park Hirtshals, fortæller børnene om dyrene. Foto: Peter Jørgensen Peter Jørgensen\nIndehaver Allan Kristensen, kunne den 1. juni fejre Fun Park Hirtshals 20 års jubilæum. Foto: Peter Jørgensen Peter Jørgensen\nBirtgitte Frandsen og Allan Kristensen kunne den 1. juni fejre Fun Park Hirtshals 20 års jubilæum. Foto: Peter Jørgensen Peter Jørgensen\nMatilde Espersen var en af de mange der med hjælp af Steina Poulsen, satte sit håndtryk på lærredet, der bliver til et flot jubilæumsbillede. Foto: Peter Jørgensen Peter Jørgensen\nYelva Jensen laver ansigtsmaling på Emily Espersen. Foto: Peter Jørgensen Peter Jørgensen\nPå det store område er der mulighed for at spise medbragt mad, og børnene kan boltre sig i tårne, gynger, vipper, rustchebaner og klatretræer. Foto: Peter Jørgensen Peter Jørgensen\nEmily Espersen fejrede sin 6 års fødselsdag sammen med familie og venner ved parkens 20 år jubilæum, hvor der var gratis kage til alle. Foto: Peter Jørgensen Peter Jørgensen\nPå togturen kommer man helt tæt på krondyrene, og kan fodre dem med hånden. Foto: Peter Jørgensen Peter Jørgensen\nD. 7 juni 2019 - kl 14:45\nFun Park Hirtshals fejrer 20 års jubilæum\nHIRTSHALS: Hvad kan være bedre end, at tage hele familien med på tur i Fun Park Hirtshals?\nDet kan det, hvis man får lov til at fejre sin fødselsdag med familie og venner i parken, og så endda på den dag hvor Fun Park selv fejrer fødselsdag.\nDet var lige det Emily Espersen gjorde. Hun fejrede sin 6 års fødselsdag sammen med parkens 20 års jubilæum, hvor der var gratis kage og gratis togture til alle.\nUd over det, kunne alle der var på besøg på jubilæumsdagen, se langhårede uldsvin, næsebjørne, vaskebjørne, vildsvin og en masse forskellige fugle. At finde så mange forskellige dyr på et sted, er lidt usædvanligt i et besøgslandbrug, som Fun Park i Hirtshals er.\nFun Park Hirtshals der er et privatejet sted for store og små barnlige sjæle, åbnede 1. juni 2000.\n- Vi fejrer vores 20 års jubilæum i dag den 1. juni 2019, og det er med mange aktiviteter, kagemænd og slik til børnene, fortæller Allan Kristensen, og tilføjer:\n- En af aktiviteterne vi laver i dag, er maling med børnenes håndtryk på lærred, der skal blive til et flot jubilæumsbillede. Man kunne også deltage i en lodtrækning på indgangsbilletten om en helikoptertur, der flyves 27. juli.\nAllan fortæller om de mange nyheder, der er kommet til siden Fun Park åbnede for 20 år siden. Vi har selvfølgelig fået flere dyrearter og udvidet med mange forskellige aktivitetsområder på de 20 år vi har eksisteret.\n- I det store skovområde er der mulighed for at spise medbragt mad, og børnene kan boltre sig i tårne, gynger, vipper, rutsjebaner og klatretræer, fortæller Allan. Det er en hyggelig oplevelse for hele familien, i et flot naturområde, hvor der også mulighed for at holde arrangementer som fødselsdage, firmafester og konfirmationer.\n- Og så er vi lige blevet godkendt til, at have en dyrepasserelev, fortæller Allan og forklarer:\n- Det er Sara Lassen fra Tornby, der som en del af uddannelsen som dyrepasser, har fået en elevplads hos os. Hun skal være her resten af året, det er vi rigtig glade for, fordi gæsterne kan glæde sig over hendes viden, når hun fortæller om dyrene.\nFun Park i Hirtshals er åben for sæsonen og man kan hver onsdag i juli, få en hyggelig aften i Fun Park, hvor der vil være grillet krondyr på menuen. - Entréen til parken er gratis for spisende gæster, fortæller Allan Kristensen, der understreger, at man lige skal huske at tilmelde sig, da disse aftener er godt besøgt.


Motip Affedtningsmiddel 200 ml er stadig en af de mest eftertragtede varer her i webshoppen i en vores rigtig gode kategorier, nemlig Tilbehør til autolak. Når du bestiller her får du lovpligtige 14 dages returret der sikrer dig, hvis du mod forventning skulle fortryde købet af din vare. Du kan roligt gøre som rigtig mange andre har gjort før dig og købe din Motip Affedtningsmiddel 200 ml online hos webshoppen DecoFarver.dk, der giver dig det store udvalg af de produkter du leder efter. Blandt alle varerne i shoppen er der helt sikkert noget for dig, som jo fx kan være dette produkt. Når der handles i webshop er priserne mere attraktive end i butikkerne- og det lader sig gøre, når man ikke skal betale til showroom og butikker på dyre adresser.\nNår du svinger kortet i de danske webshops, begunstiges du af bedre rettigheder, end hvis du handler i en fysisk butik. Webshop skal følge dansk lov, der giver 14 dages retrret. når du har handlet dine varer, en del shops efterhånden giver endnu mere for at skille sig ud fra konkurrenterne i markedet. Når webshops har hele deres varekatalog liggende online, kan du se hele udvalget, og prissammenlignen er let at foretage, på tværs af forskellige webshops. For at det ikke skal være løgn, kan du endda lave en prissammenligning i løbet af nul-komma-fem med din smartphone eller tablet. En anden ting du også slipper for, at skulle indrette sig efter, hvornår butikkerne synes, de skal holde åbent. Når du har handlet dine produkter, kommer de hjem til din adresse, eller de kan blive sendt til din arbejdsplads, du skal bare huske at vælge den rigtige adresse. Den irriterende kassekø undgår du ved at handle online køen er der slet ikke, når du handler online, så ungå de trælse frustrationer over, at det kan tage så lang tid for folk at finde de sidste mønter frem.


Svebølle seniorer er vilde med at spille krolf - sn.dk - Forsiden - Nordvestsjælland - Kalundborg\nKrolf er blevet en populær sport i Svebølle. Derfor indvier Kalundborg Kommune og Dansk Arbejder Idrætsforbund en ny krolfbane i byen den 2. maj.\nArtiklen: Svebølle seniorer er vilde med at spille krolf\nSvebølle seniorer er vilde med at spille krolf\nKalundborg - 21. april 2019 kl. 19:03\nKrolf er blevet en populær sport i Svebølle. Faktisk er sporten blevet så populær, at den eksisterende bane ikke er nok til at opfylde efterspørgslen fra de lokale krolfspillere.\nDerfor er Kalundborg Kommune nu i samarbejde med Dansk Arbejder Idrætsforbund ved at anlægge en ny bane, så endnu flere kan komme i gang med sporten.\n- Vi vil gerne have dem i gang, som ikke kan få tiden til at gå som seniorer, siger Niels Kristiansen, der er ansvarlig for krolf i Svebølle Aktivitetscenter.\n- Jeg tror, at spillerne kommer for hyggen. Jeg tror de alle sammen dyrker noget konkurrence i det, men den bunder ikke særligt dybt. Vi starter altid med at spille, holder pause og drikker kaffe og spiller videre og drikker så kaffe igen og snakker om det. Jeg tror, at det er hyggen som trækker ved sporten, fortsætter han.\nDen nye bane kommer til at ligge ved Aktivitetscenter Åvangen i Svebølle og indvies den 2. maj, her kan såvel nye som gamle krolfspillere komme forbi og prøve den nye bane. Tilmelding til arrangementet skal ske senest den 25. april.


Bødskov: Stadig store problemer med at inddrive gæld - FINANS\nBødskov: Stadig store problemer med at inddrive gæld\nDet nye system til gældsinddrivelse, PSRM, kommer til at tage år, før det er helt oppe i omdrejninger, siger skatteminister Morten Bødskov efter kritik fra Rigsrevisionen.\n05.09.2019 kl. 14:10\n30.10 Han reddede Lega-partiet og blev hyldet. Nu risikerer en lukket havn at blive endestationen for Matteo Salvini\nGældsinddrivelsessystemet PSRM, der skal erstatte EFI-systemet, kommer ikke helt op i omdrejninger lige foreløbig.\nDet udtaler skatteminister Morten Bødskov i en pressemeddelelse efter, at Rigsrevisionen tidligere torsdag udtalte kritik af systemet.\nMorten Bødskov er ikke overrasket over Rigsrevisionens kritik.\n»Det er ingen hemmelighed, at der stadig er store problemer med at inddrive gæld. Som jeg har sagt flere gange de seneste uger, kommer det til at tage år, før gældsinddrivelsen er oppe i gear. Hvis nogen har gjort sig forhåbninger om, at det kunne være klaret ved årets udgang, må jeg sige, at det på ingen måde er realistisk,« lyder det fra skatteministeren.\nRigsrevisionen konkluderede tidligere i dag, at arbejdet med at få det nye system op at køre, ikke er gået som håbet.\nDerfor mener Rigsrevisionen, at der er ”risiko for, at tilslutningen vil fortsætte langt ind i 2020”. På grund af dette, mener Rigsrevisionen ikke, at det er realistisk, at PSRM vil inddrive gæld for alle fordringshavere inden slutningen af 2020.\nIfølge Morten Bødskov er det især oprydningen efter det hedengangne EFI-system, der vanskeliggør processen.\n»Jeg kan konstatere, at man har fået bygget et nyt gældssystem, men at der fortsat er en kæmpe opgave med at få de mange hundrede kreditorer ombord i systemet. Samtidig er der stadig en voldsomt stor opgave efter EFI, hvor der skal ryddes op i millioner af gældsposter,« siger ministeren og fortsætter:\n»Derfor har jeg bedt mit ministerium om at få det her område set efter i sømmene, så vi kan få lagt en samlet og realistisk plan for at få inddrivelsen af danskernes gæld på sporet,« lyder det fra Morten Bødskov.\n05.09.19 Rigsrevisionen: Skatteinddrivelse bliver yderligere forsinket\n25.11.21 Forsinkelser fortsætter: 715.000 boligejere får igen skattefri rentegevinst på 1 mia.


Dødt marsvin fundet ved østkysten - Fiskevande i Danmark\nErik Egvad Petersen - ep@sydnyt.dk 26. november 2019 19. januar 2020 Nyheder Ingen kommentarer\n26-11-2019 – Det er ikke første gang, der ligger et dødt marsvin på stranden ved østkysten. Egentlig er det bare et tegn på at naturen er i orden. Der er mange af de adrætte svømmere. Som lystfisker kan man nyde synet og så vente med at fiske indtil marsvinene er svømmet videre.\nTorsk og ørred har det med at trykke sig til bunden når et par marsvin er på jagt.\nMåger og krager har nydt godt af det døde marsvin. Det vil være forkert at gætte på dødsårsagen når kadaveret er så medtaget som det her.\nAabenraa Fjord, Aabenraa Havn, Aabenraaport, Aabæk, Erik Egvad Petersen, erikegvadpetersen, fjord og kyst, fotoreporteren, gået på grund, Lillebælt, lystfisker, lystfiskere, lystfiskeri, lystfiskerkutter, marsvin\n← BREAKING – Stor laks fanget i Vidåsystemet\nSE VIDEO – Skarven er der stadig →


Moccamaster reservedele & tilbehør | Stort udvalg\nMoccamaster - Reservedele\nAnimo - Reservedele\nBonamat - Reservedele\nBosch Siemens - Reservedele\nBraun - Reservedele\nMelitta - Reservedele\nModel 68 reservedele\nSaeco - Reservedele\nReservedele og tilbehør til Moccamaster kaffemaskine finder du hos os. Vi har et stort udvalg af originale Moccamaster glaskander, termokande, afbrydere, filtertragt, filterholder, kolbe, filterlåg med mere, til faste lave priser.\nKombiner Moccamaster model + type fra typeskiltet i søgefeltet, f.eks. KBG741.65B.\nTag et billede af typeskiltet eller notér Moccamaster model + type og send det til support@reservedele.nu\nVælg fabrikat Animo Bartscher Bonamat Coffeequeen Moccamaster Universal\nMoccamaster Reservedele og tilbehør\nReservedele.nu har et velassorteret udvalg af tilbehør og reservedele til Moccamaster kaffemaskiner. Hvis du har spørgsmål vedrørende kaffemaskine reservedele til Moccamaster eller ikke lige finder den del du søger, er du velkommen til at kontakte os.\nOm Moccamaster kaffemaskine\nMoccamaster er en af de allermest solgte kaffemaskiner. Den ligger i den dyre ende, men pris og kvalitet hænger jo ofte sammen, især når man taler kaffemaskiner.\nMoccamaster kaffemaskinen er kendt for sin høje kvalitet og for at lave en rigtig god kop kaffe.\nMen selv en rigtig god kaffemaskine, som denne, kan gå i stykker og når nu man har betalt en høj pris for den, kan det godt betale sig at udskifte med nogle reservedele og reparere på den.\nHvorfor skifte reservedele på Moccamaster?\nHer på siden kan du købe originale Moccamaster reservedele og tilbehør, til en overkommelig pris. Netop vores gode lave priser og lynhurtige levering, gør, at det kan betale sig at reparere sin kaffemaskine.\nMoccamaster kaffemaskiner hører til blandt eliten og prisen for en sådan, kan ligge i den høje ende. Derfor kan du med fordel skifte nogle smådele i dens levetid og derved have den i rigtig mange år. Vi har kunder som reparerer Moccamaster kaffemaskiner, der har kørt i 15-20 år. En ny maskine, er trods alt dyre end en reperation til 150 kroner.\nHusker man desuden af bruge den gode Moccamaster afkalkning med jævne mellemrum, har du givet den de bedste forudsætninger.\nFiltertragt til Moccamaster\nVi har et stort udvalg af filtertragte til Moccamaster - stort set alle filtertragte er originale reservedele fra Moccamaster, og passer derfor perfekt til den pågældende maskine, som står i dit køkken. Vi har også enkelte uoriginale filtertragte, men dette er hovedsageligt fordi de er universale og passer til et større udvalg af kaffekander.\nSkulle du stå at mangle andre dele til filtertragte, har vi også holder til filtertragte samt låg til filtertragte.


Jul.... hvad siger I, må man nu??? - Mor til Mernee\nJul…. hvad siger I, må man nu???\nUdgivet den 19. november 2018\nNår jeg scroller igennem mit instagram feed, særligt idag, så er det som om, alle lige har været i gemmerne og finde kasserne frem. Jeg skal på ingen måde gøre mig hellig, for jeg har også et vindue, som er pænt julet og ligeledes grene på bordet med ophæng, men jeg har faktisk intet hentet op fra kælderen endnu, jeg prøver virkelig at styre mig….\nMen helt ærlig, jeg ved jo godt, at det kan jeg ikke…. Jer der har været med i lidt tid, I ved jo, at vi har juletræ i HELE december. Sidste år fra 1. søndag i advent, som blev virkelig længe, men i år, hvor første søndag i advent er d. 2 december, der kommer det til at stå i 3 uger, det glæder jeg mig til…. Virkelig meget, og derfor tror jeg også, at jeg skal ha de andre ting stille og roligt frem, således jeg ikke føler mig kvalt når vi rammer den weekend, hvor også træet flytter ind.\nBilledet herover, det stammer fra dagen hvor vi gik på juleferie sidste år, hvor roen virkelig sænkede sig, de efterfølgende billeder det samme, men så har jeg også lige gravet et indlæg frem fra sidste år, hvor jeg virkelig havde grineren på, vores jul gennem de seneste år, fra sygt farverig, til mere afdæmpet… Det er er altså morsomt, hvis I har lyst til at se det, så kan i finde det lige HER.\nHvordan foregår det der med julepynten hjemme hos jer? Er i sådan seje og standhaftige og holder det væk indtil december, eller finder i det frem samtidig med butikkerne, eller bare noget der imellem.\nJeg har den svaghed, at jeg hvert år køber ret meget nyt, det vil sige, alt det nye får lov til at blive liggende i det der “in between vindue” , hvor tingene får lov til at og shine lidt, indtil de finder sin plads. Der er derfor sjældent orden lige her… Og slet ikke op mod jul, hvor alverdens hyggeligt dims efterhånden har fundet sin vej. Derfor føler jeg også lidt, at jeg er startet for længe siden, og så er jeg alligevel slet ikke startet, da jeg ikke har åbnet ‘en eneste kasse endnu…. Men det tror jeg dog jeg gør, en af de nærmeste dage.\nNår jeg kommer hjem fra arbejde imorgen, har jeg halvanden uge, før jeg skal møde igen, det har jeg fordi, jeg holder to omsorgsdage på mine arbejdsdage på kontoret i næste uge. Jeg får derfor tid til at åbne kasserne, gå i dybden med de opgaver der ligger her, og så skal vi også endnu en tur til København.\nMen først, glædelig jul… tøhø…. og smuk mandag til jer 🙂\nMortilmernee er flyttet….\nNår sorg og minder går hånd i hånd….


Svømmeklub: Vi kommer til at miste medlemmer, hvis vi også skal gøre rent og være vagter - minby\nKommunen vil have, at foreninger selv skal stå for rengøringen i svømmehallen. Helt uigennemtænkt, mener svømmedirektør. Arkivfoto: Michael Paldan\nSvømmeklub: Vi kommer til at miste medlemmer, hvis vi også skal gøre rent og være vagter\nSkrevet af Anja Berth 08/03/2019, 14:38\nSvømmehallerne skal være pæne og rene. Derfor er det nødvendigt, at alle rydder op efter sig selv, når de har benyttet svømmehallerne og vasker sig, inden de hopper i vandet. Dette har I som en forening eller en klub et ansvar for at bidrage til.\nSådan stod der et i brev, som Københavns Kommune mandag sendte ud til svømmeklubberne i Hovedstaden. Baggrunden er, at forvaltningen, som tidligere beskrevet på minby.dk har foreslået, at klubberne selv skal stå for driften af svømmehallerne i foreningstiden.\nLÆS OGSÅ: Hvor er træneren? Han gør rent – Nyt forslag om at klubber selv skal gøre rent i svømmehallen\nI brevet var også en række konkrete krav til hvilke opgaver, klubberne skal udføre.\nDet er blandt andet løbende rengøring, tømme skabe, svabre gulv, fjerne hår i afløb, passe på, at ikke uvedkommende kommer ind i svømmehallen og sikre, at der bliver reageret hvis nogen kaster op eller har afføring i bassinet.\nMen det er helt urimelige krav, mener direktør i Hovedstadens Svømmeklub, Lars Sørensen.\n“Vores opgave er at lære børn og voksne at svømme. Det er det, vi er gode til. Vi kan ikke også stå for rengøringen og holde vagt. Hvordan skal det helt konkret foregå? Vi kan jo ikke lukke hallen for medlemmer, men vi kan heller ikke holde vagt, så længe vi skal undervise, og vi kan heller ikke sikre, at der ikke kommer ubudne gæster eller sker noget i omklædningsrummene. Det virker temmelig uigennemtænkt af kommunen,” siger Lars Sørensen.\nHovedstadens Svømmeklub har i samråd med Dansk Svømmeunion og Danske Gymnastik- og Idrætsforeninger, DGI, skrevet indsigelse til kommunen. De skal i næste uge mødes med politikere og forvaltningen og håber på en forståelse.\n“Vi håber på, at vi får kommunen til at forstå, at det her tiltag ikke er holdbart. Vi vil gerne være fleksible, men vi kommer til at miste medlemmer, fordi det vil gå ud over både kvaliteten af undervisningen og sikkerheden i bassinet, hvis vores trænere også skal gøre rent og agere vagter,” siger Lars Sørensen.\nDet nye tiltag er en del af en spareøvelse, der blandt andet også betyder undervandskameraer i stedet for livreddere og nye billetautomater i stedet for bemandet billetsalg.\nLÆS OGÅ: Husk telefonen, når du skal en tur i baljen: Nyt billetsystem i svømmehallen\nMere fra: Amager\nStjålet maleri er vendt tilbage til kunstner\nSkrevet af Hanne Bjørton 22/02/2020, 13:30\nDemonstration fik mimret politikere ud på slotspladsen\nSkrevet af Hanne Bjørton 21/02/2020, 19:15\nKøbenhavnske elever får bedre karakterer – men de tosprogede drenge halter bagud\nSkrevet af Anja Berth 21/02/2020, 15:35\nSilke: »De kalder mig Storkemor«\nSkrevet af Jan Jeppesen 21/02/2020, 12:12\nAmagerbanen: Fra grøn oase til naturvandalisme\nSkrevet af Jan Jeppesen 21/02/2020, 09:43\nHeltedåd: Tre mænd reddede selvmordstruet kvinde i land ved Sjællandsbroen\nSkrevet af Hanne Bjørton 20/02/2020, 14:35\nSur Ked Haha Wow Like\nVanvidskørsel på Backersvej: Beboere raser efter ny soloulykke\nSkrevet af Jan Jeppesen 20/02/2020, 12:37\nSur Haha Like\n25.000 flere p-bøder uddelt: Parkeringsvagter har fået nyt effektivt våben\nSkrevet af Thomas Frederiksen 20/02/2020, 11:18\nSidste chance: snart slukker lyset\nSkrevet af NMB 20/02/2020, 07:00\nMed og uden hest: Så skal tønden baskes igen\nSkrevet af Hanne Bjørton 19/02/2020, 19:15\nKlik og hent: Ikea rykker til Kongelundsvej\nSkrevet af Jan Jeppesen 19/02/2020, 18:05\nHøjdevangskirken er blevet certificeret som grøn kirke\nSkrevet af NMB 18/02/2020, 19:15\nSocialdemokratiet skyder White Water Park i sænk\nBorgere diskuterede Grønttorvets nye skole


Breve fra Istanbul: 2014\nJeg er stadig ikke færdig med at fortælle jer om vores oplevelser i maj måned :-) I slutningen af maj var vi nemlig på forlænget weekend i Antalya, fordi vi var inviteret til bryllup hos et dansk/tyrkisk par, vi har lært at kende igennem min tyrkisk undervisning i Danmark. Vi boede hos en god ven af Hasan, der tidligere har boet i Istanbul, og som jeg derfor også kender rigtig godt. Det var hyggeligt at kunne bo privat, så vi ikke skulle tænke på hotel :-)\nVi ankom fredag aften og blev hentet i lufthavnen af vores ven. Lørdagen blev brugt på at gøre klar til brylluppet om aftenen, da vi gerne ville have god tid og ikke stresse over noget. Aftenen blev så brugt på dansk/tyrkisk bryllup på en restaurant nede ved stranden. Det var en rigtig hyggeligt aften, men desværre blev det regn hen ad aftenen (vi sad udenfor), så vi valgte at tage hjem en halv time inden midnat.\nDa jeg ikke ved om gæsterne til festen vil med på bloggen her, må I nøjes med billeder af Hasan og jeg :-)\nSøndag formiddag mødtes vi med en del af gæsterne samt brudeparret fra dagen før på en restaurant, der serverer morgenmadsbuffet. Restauranten ligger ud til klipperne i Antalya med flot udsigt ud over vandet. Maden var rigtig lækker, og der var masser af den. Jeg var så overvældet, at jeg slet ikke fik taget nogen billeder :-) Resten af søndagen slappede vi af. Først tog vi en tur til Düden park, hvor der er et vandfald. Da vi ankom var solen stadig fremme, men det blæste en del og trak op til regn. Efterfølgende valgte vi at køre i biografen. Måske ikke det mest optimale, når man er "på ferie sydpå", men vi trængte vist også bare til at slappe lidt af :-)\nHer kan man fornemme på "striberne" i vandet, hvor meget det faktisk blæser.\nEn mærkelig blanding af solskin og turkis-farvet hav og mørke og regn i baggrunden.\nForfatter: Julie M kl. 21.41\nEtiketter: Antalya, Billeder, Sightseeing, Tyrkisk bryllup\nEn lille kort hilsen herfra.\nJeg er flyttet tilbage til Danmark, hvilket føles både godt og skidt. Godt fordi jeg nu føler, at jeg er kommet i gang med næste kapitel i vores liv: Et liv i Danmark. Men skidt fordi Hasan jo er blevet i Tyrkiet, og jeg kommer til at savne at have ham i min hverdag. Selvfølgelig kan vi skype hver dag, men det er altså ikke det samme som at vågne op ved siden af hinanden hver dag :-(\nHeldigvis kommer ham og hans familie til Danmark d. 27. august. Det glæder jeg mig til :-)\nSom skrevet tidligere kommer bloggen ikke til at handle så meget om vores nye liv i Danmark. Den vil primært være fokuseret på oplevelserne fra Tyrkiet samt hele familiesammenføringsprocessen, som vi skal igennem i nærmeste fremtid.\nJeg har stadig en masse "gamle" oplevelser at fortælle jer om, så i den kommende tid er der stof nok til bloggen. Jeg har også et par cafe/restaurant- og boganmeldelser til jer, så fortsæt endelig med at kigge forbi ind i mellem.\nForfatter: Julie M kl. 20.29\nEtiketter: Danmark, Tanker\nDe sidste par dage har tyrkerne fejret Seker Bayram (Sukker Ferie), der markerer afslutningen på Ramadanen. Derfor har Hasan også haft fri mandag til onsdag i denne uge.\nI weekenden havde vi lejet en bil, så vi kunne komme lidt ud, og fra i mandags til i dag har vi boet på et hotel ca. 20 km. fra vores lejlighed i retning væk fra Istanbul.\nDet har været rigtig dejligt med lidt adspredelse fra hverdagen, og også godt for Hasan med lidt fridage.\nDesværre har jeg ikke så meget overskud til at få opdateret bloggen, da der sker rigtig mange ting i vores liv lige nu. Det tager en del tid, når der skal skrives mere i detaljer og indsættes billeder, og det kan jeg altså ikke lige finde tiden til i disse dage. Derfor må I vente med at få lidt mere at vide om, hvad vi har lavet i ferien. -Men I er jo vant til at jeg er flere måneder bagud med opdateringerne, så jeg håber, at det går :-)\nOg så ses vi forresten nok snart i Danmark :-)\nForfatter: Julie M kl. 13.36\nPyh, min tålmodighed bliver sat på en prøve i dag! Jeg er ikke god til varme. Det er vist ingen hemmelighed. Men ind til videre har jeg alligevel klaret det bedre end forventet. Bevares, jeg savner regn og kulde, men jeg har alligevel formået at sove det meste af natten, trods over 25 grader i lejligheden, og jeg har formået at klare de 8 timers arbejde dagligt, selv om vi ikke har air condition.\nVi har købt en blæser, der hjælper en del, men desværre begyndte den at give mig ondt i halsen pga. træk, så nu har jeg måtte stille den, så jeg kun mærker blæsten en lille smule, så det er begrænset, hvor meget den hjælper mig.\nJeg har holdt "siesta" hver dag ved middagstid med 2 timers pause i arbejdet, så jeg har kunne gå i fitnesscenter (med aircon!) eller gå ned til poolen. Det hjælper også en del.\nMen i dag er den fuldstændig gal. Allerede kl. 8 var der over 30 grader i lejligheden og luftfugtigheden var virkelig høj. Jeg startede dagen med et koldt bad, men det hjalp slet ikke. Efter 3 timers arbejde, måtte jeg give op og tage en pause. Normalt kan jeg klare 5 timer, inden jeg har brug for en pause.\nNu begynder jeg virkelig at nærme mig punktet, hvor jeg ikke længere synes det er sjovt! Og bare tanken om 3 uger mere af dette er slet ikke til at holde ud.\nEfter yderligere 2 timers arbejde kapitulerede jeg, og nu sidder jeg på Starbucks med air condition og kolde drikke :-) Ahhhhhhh....\nForfatter: Julie M kl. 15.45\nJeg nævnte jo den anden dag, at Hasan og jeg skal vies til august og i den forbindelse kom jeg til at tænke på, at jeg hellere måtte indvie jer i vores fremtidsplaner, da de også kommer til at påvirke bloggen her.\nFor at starte med Hasan og jeg (så tager vi bloggen senere), så besluttede vi for nogle måneder siden, at eventyret i Tyrkiet for mit vedkommende skulle slutte efter denne sommer. Jeg har brug for at komme i gang med et relevant job, hvor jeg kan bruge min uddannelse, og jeg ønsker ikke at starte på dette i Tyrkiet, når jeg ved, vi kun skal bo hernede i max. 1 år mere. Jeg føler ikke, at jeg kan putte samme passion og energi i et job, jeg ved kun er midlertidigt. Derfor søger jeg jobs i Danmark.\nDette gør jo så, at vi også gerne vil have Hasan til Danmark, så vi igen kan bo sammen, men for at dette kan lade sig gøre, at der rigtig mange puslespilsbrikker, der skal falde på plads. Familiesammenføring i Danmark er nemlig ikke nemt, og mange dropper helt forsøget og rejser i stedet til Sverige. Vi vælger dog at opretholde en positiv indstilling til det danske system ind til det modsatte eventuelt er bevist, og derfor prøver vi lykken i Danmark i første omgang.\nFørste lille puslespilsbrik er vielsen. Den kommer til at foregå i Danmark sidst i august og er kun for den nærmeste familie, da vi planlægger bryllupsfest i Tyrkiet til næste år i stedet. I forbindelse med vielsen skal en del af Hasans familie til Danmark for første gang, og jeg glæder mig meget til at vise dem mit fædreland (kryds lige fingre for godt vejr, så de kan få et godt indtryk, ikke ;-) ).\nDe næste par puslespilsbrikker bliver så job og bolig, og først derefter kan vi begyndte den egentlig familiesammenføring, som vi forventer kan tage alt mellem 2 måneder og 1 år. Vi er lidt forberedte på det værste for man hører så mange skrækhistorier.\nOg her kommer bloggens fremtid så ind, for den var jo egentlig bare ment som en slags rejsedagbog til venner og familie, men senere er der så kommet en masse info om mine visum/opholdstilladelsesoplevelser med ind over og dette vil jeg egentlig gerne blive ved med at skrive om. Min plan for bloggen er derfor, at den ikke bliver lukket, når jeg flytter til Danmark, men i stedet vil komme til at indeholde opdateringer omkring familiesammenføringsprocesen.\nDerudover vil jeg også fortsat opdatere fra mine kommende ferier i Tyrkiet, så I stadig kan følge lidt med i, hvad der sker hernede, men I må nok forvente, at opdateringerne i fremtiden ikke bliver lige så ofte, da jeg ikke forventer at blogge så meget om mit (og senere Hasans) private liv i Danmark.\nForfatter: Julie M kl. 20.06\nLige for tiden er det ramadan eller Ramazan, som tyrkerne kalder det. Det betyder, at muslimerne faster fra solopgang til solnedgang og især her i sommerperioden kan det være lidt af en præstation. De må nemlig ikke engang indtage vand.\nInden jeg rejste tilbage til Istanbul efter min ferie i Danmark havde jeg gjort mig nogle tanker om, hvordan det mon ville være at være hernede nu hvor mange ikke spiser/drikker om dagen. Jeg vidste ikke, hvor meget det ville påvirke dagligdagen i byen og gadebilledet i form af restauranter, caféer og spisesteder.\nJeg var godt klar over, at alle steder, der sælger mad, stadig ville være åbne, for der er alligevel mange, der ikke faster + rigtig mange turister. Men derudover vidste jeg ikke, hvad jeg skulle forvente. Jeg havde dog besluttet mig for, at jeg ikke ville spise/drikke tydeligt, når jeg var uden for diverse spisesteder. F.eks. havde jeg tænkt mig ikke at spise/drikke noget i metroen, men sørge for at drikke godt med vand, inden jeg tog afsted. Disse tanker var mest fordi, jeg ikke ville virke respektløs overfor de folk, der faster.\nDesværre måtte jeg hurtigt ændre min egen "regel", for pga. min sarte mave og min krops dårlige håndtering af varmen var der flere gange i metroen, hvor jeg simpelthen måtte have noget vand eller en lille kiks. Men jeg følte ikke, at der var nogen, der kiggede skævt på mig af den grund.\nSå helt overordnet set mærker jeg faktisk næsten ingen forskel. Der er stadig sælgere på gaden, der sælger vand og simit, og man kan umiddelbart ikke fornemme at noget skulle være anderledes. Det eneste man mærker det på er, at mange restauranter reklamerer med Iftar, som er det store måltid muslimerne spiser, når solen er gået ned. Derudover så jeg i weekenden en længere kø til en kebabbiks omkring kl. 20.45. Hasan fortalte, at de stod i kø, fordi nu var det snart tid til, at de måtte spise igen. Og så var der ikke så mange mennesker med toget i går eftermiddags, der ellers plejer at være stopfyldt, hvilket jeg tror er fordi mange muslimer holder sig hjemme for at undgå varmen.\nAt jeg ikke mærker mere til ramadanen end ovenstående skyldes nok også, at jeg ikke kender nogen, der faster, så på det punkt har jeg heller ikke nogen, jeg skal tage hensyn til.\nForfatter: Julie M kl. 12.22\nEtiketter: Hverdagen, Istanbul, Tanker, Tyrkisk kultur\nJeg har på fornemmelsen, at I smelter lidt derhjemme i Danmark :-) Det morer mig lidt med alle de "varme-gå-nu-væk-kommentarer" på Facebook og andre blogs. Velkommen til min hverdag ;-)\nHer har vi minimum 30 grader om dagen, og det kommer til at stige i morgen. Om natten er det ca. 21-22 grader, men det mærker vi ikke meget af i lejligheden, der ikke har air condition, så den når ikke at blive kølet ned. Vil tro vi har ca. 24-25 grader i lejligheden om natten.\nJeg er ikke god til varme, og jeg må ind i mellem ned i fitness centeret (med air con) eller ud under den kolde bruser, og i dag har jeg arbejdet fra Starbucks, hvor temperaturen var noget bedre.\nJa, det er ikke fordi jeg træner i fitness centeret. Næhh.. Jeg sætter mig bare ned på sofa-cyklen og hjuler langsomt derudaf, mens jeg køler ned. Haha.. Jeg har faktisk overvejet, om jeg kunne få noget TV/film over på iPaden, så jeg kunne sidde dernede og se det. Det kunne være et kønt syn :-)\nHeldigvis blæser det rigtig meget. Selv samme vind var jeg virkelig irriteret over sidst i september sidste år, men lige nu er jeg virkelig glad for den. Vi bor nemlig lidt på et bjerg, og derfor blæser det altid en del. Sidste år var det irriterende, fordi det gjorde det koldt at ligge nede ved poolen sidst på sæsonen og umuligt at have sit hår løst.\nNå, men nok om vejr og vind. Jeg har det godt hernede, og jeg glæder mig til weekenden. Jeg arbejder rigtig meget i disse uger, så jeg har ikke længere fridage midt på ugen. Så sætter man pludselig ekstra meget pris på weekenderne igen :-) Jeg ved endnu ikke, hvad vi skal lave, men pga. varmen bliver det nok begrænset hvor mange flere "fotovandringer" jeg kommer på, for det er simpelthen for varmt til den slags lige nu.\nForfatter: Julie M kl. 17.58\nEtiketter: Hverdagen, Istanbul, Tanker\nSom skrevet i onsdags fortsatte vi dagen med et besøg ved en gammel bro.\nBroen hedder Varda Broen og blev bygget fra 1905-1916 af tyske ingeniører. Den er berømt for sin imponerende konstruktion taget årstallet for byggeriet i betragtning og derudover blev den også kendt i 2012, da den er med i åbningsscenen til James Bond Skyfall filmen. Der kører stadig toge på broen i dag, og det til trods vandrer folk ud på broen for at tage billeder, selv om der tydeligt står, at man ikke må. Det skulle vi ikke nyde noget af.\nPå vej til broen. Så vidt jeg forstod, er kløften i baggrunden Kapikaya Kløften, jeg har vist billeder af tidligere.\nHer er jeg gået overs skinnerne, men ikke ud på selve broen, selv om det måske ser sådan ud :-)\nMeget typisk syn på hjemvejen\nSå skulle der pludselig får over vejen\nOg lidt efter mødte vi disse :-)\nUdsigt over landsbyen. Hasans forældres hus ligger nederst til venstre i billedet. Det har tilhørt Hasans familie i mange år, men Hasans forældre bor der ikke. De bruger det mere som en slags sommerhus.\nInden vi forlod Adana skulle vi lige have den obligatoriske Adana Kebap :-) Eller dvs. det fik Hasan, jeg fik sish kebap.\nDet var alt for denne tur :-) Vi lavede også andre ting, men ikke noget der lige blev fotograferet. Blandt andet var vi ude og se på et lokale, vi forventer at bruge, når der engang skal fejres bryllup i Tyrkiet :-)\nForfatter: Julie M kl. 22.01\nEtiketter: Adana, Billeder, Sightseeing, Weekend


Hestraviken Hotell & Restaurant | FDM travel\nHestraviken Hotell & Restaurant\nEt unikt hotel i småland nær isaberg\nHestraviken Hotell & Restaurant, Hestra\nHestraviken er smukt beliggende ved Isaberg i Småland og er ideel til en weekendtur eller et ferieophold. Gæstfriheden og det venlige personale sørger for, at I føler jer godt tilpas og trives fra første øjeblik. Værelserne er placeret i forskellige huse med egen terrasse eller balkon med en smuk udsigt.\nHer kan I vandre i skoven, cykle, plukke bær, svømme i krystalklare søer, ride, tage på kanotur, køre mountainbike og meget, meget andet og stå på ski om vinteren. Naturen rundt om Hestraviken med det karakteristiske 309-meter høje Isaberg er virkelig indbydende. Mange vandreruter, cykelveje og skove fyldt med bær og svampe, søer og vandløb\nAlle værelser har smuk udsigt og er beliggende i forskellige træhuse rundt omkring i haven. Alle værelser har egen terrasse eller balkon. Nogle af husene ligger faktisk så tæt på søen Nissan, at I kan fiske fra balkonen. Værelserne har minibar, tv, hårtørrer, badeværelse med bruser, trådløst internet med høj hastighed. Deluxe værelserne er på 32 kvadratmeter har 4 senge: 1 dobbeltseng og to enkeltsenge, der fold ud fra væggen. Superiorværelser i Herregårdsvillaen er 35 kvadratmeter og har badekar.\nRestauranten byder på en fantastisk stemning. Det er næsten som at komme ind i et smukt hjem, hvor alt har et personligt touch. Små charmerende spiserum, saloner, bar og en dejlig veranda. Køkkenet er hjertet i Hestraviken og overrasker med mad tilberedt med høje ambitioner. Friske sæsonbestemte råvarer fra området og naturens egne spisekammer samt middelhavsinspirerende lækkerier gør hvert måltid til noget særligt. Måske får du her nogle af Sveriges bedste desserter! Bag gryderne står køkkenchef Malin Tallbäck, en af ejerne\nHotellet har en løbebane, billard, boulebane, sauna, fitnesscenter, jacuzzi, udendørs swimmingpool (åben i sommersæsonen), legeplads, både, kanoer, cykler og mountain bikes. Tæt på er Isaberg Golfklubbs fine 36-hullers golfbane, Isabergs populære skisportssted, Tree top adventure og Mountainbike Arena.\nHestraviken Hotell, Stabdard Dobbeltværelse\nHestraviken Hotell, Superior Dobbeltværelse\nHestraviken Hotell, hotelkort


Velkommen til Dansk Frisørskole\nDansk Frisørskole vil forny dit liv og din karriere, hvis du drømmer om et job inden for frisør og hårstylist. Vi lærer dig alt, hvad en professionel og nyskabende frisør- og hårstylist skal vide.\nAlle er velkomne – alt lige fra begyndere til dem / der allerede har erfaring. Uanset hvilket niveau du er på, så vil Dansk Frisørskole tage den tid, du har behov for, så du kan få kompetencerne, en professional frisør- og hårstylist skal have. Med sit sprudlende humør og karismatiske udstråling er du garanteret et fantastisk og lærerigt kursus.\nEfter du har færdiggjort et kursus eller uddannelse hos Dansk Frisørskole, vil du få et international diplom, som viser, du har fuldført kurset.\nBook et møde, eller tilmeld dig frisør & hårstylings-kurset, og hav det sjovt, mens du lærer at gøre verden endnu mere farverig og glamourøs.\nVis alle uddannelser fra Dansk Frisørskole\n4 mdr. Herreklip Kursus Nykøbing Falster\n8 mdr. frisørkursus, Aftenhold Nykøbing Falster\nFrisørkursus 6 mdr Daghold Nykøbing Falster\nFrisøruddannelse, Aftenhold - 18 måneder Nykøbing Falster\nFrisøruddannelse, Daghold - 12 måneder Nykøbing Falster\nUdfyld dine kontaktdetaljer hvis du vil i kontakt med Dansk Frisørskole og høre mere om deres uddannelser.\nVis telefonnummer Telefon: 29117733\nNykøbing Falster Sjælland\nUdfyld formularen for mere information om Dansk Frisørskole\nDer er ingen evalueringer af Dansk Frisørskole endnu. Bliv den første!


Morsø Landboseniorklub blev startet i 1997, og har nu 230 medlemmer. Klubben har til formål, at arrangere aktiviteter for seniorer, tidligere landmænd og andre, som føler sig som en del af landbrugsmiljøet.\nDeltagene er således ikke begrænset til tidligere landmænd, men også andre som er interesserede i vores arrangementer.\nAktiviteterne består af foredragsaftener, virksomhedsbesøg, udflugter og udlandsture. Endvidere fastholder klubben traditioner, som høstfest og julefrokost. Der er normalt et arrangement hver måned. Desuden er der hver anden uge bowling i Thisted.\nVi bestræber os på, at lave et varieret program, som gerne skal imødekomme medlemmernes ønsker.\nOrientering til medlemmerne sker ved udsendelse af et sommer – og vinterprogram, samt ved annoncering i Morsø Folkeblad. Klubben er meget åben for gode forslag og nye ideer. Tilslutningen til aktiviteterne ligger fra 40 – 100 medlemmer alt efter arrangement. Typisk har høstfest og julefrokost en tilslutning på 100 medlemmer.\nOvervej om det har din interesse, at deltage i klubbens aktiviteter og være med i det fællesskab vi byder på. Der er altid en virkelig god stemning når vi er sammen.\nMedlemskontingentet er et overkommeligt beløb på kr. 150,- pr. år.\nEr du interesseret og ønsker at høre nærmere, kontakt venligst vores\nformand: Hans Jørgen Jacobsen, tlf. 9774 6012\n© - E-mail: landsforeningen@landbosenior.dk - Tel +45 97 75 13 82


Book et foredrag | Niels Honoré\nAltæderens foredrag og en kold håndbajer\nTrænger du til en kold øl, og lidt mandehørm så tag din kammerat med til et sjovt og anderledes foredrag om sundhed og kammeratskab.\nHånden på hjertet. Hvem gider i længden ligge under for sundheds elitens livsstilsbudskaber om stenalder-kost, ironman-træning, kæmpeklunker-kettlebells eller andre omsiggribende trends,der ødelægger Champions League-aftenerne, Netfix nætterne eller truer med at udfordre dit promiskuøse forhold til Weber-grillen og dine gode venner, Ben and Jerry.\nFor langt de fleste af os har i virkeligheden svært ved at finde motivationen til noget, der er så ultimativt og komplekst som at ændre vaner.\nMit håb er, at du med dette foredrag får en oplevelse af at sidde med en god ven, som gerne vil dig det bedste, og i en sjov og uformel tone sammen med en kold pils, får reflekteret lidt over livet i almindelighed og med særlig fokus på det, som faktisk betyder en del for os alle, nemlig trivsel, sundhed og livsglæde.\nKvinder er særligt velkommen, da indsigt i mandens simple hjerne vil kunne øge sandsynligheden for at hjælpe manden betragtelig.\nOthellolagkage og lidt om sundhed\nFor mig er er othelloen bagerens mesterværk, det er Rolls Roycen inden for kager, et stykke ypperligt håndværk, som, når det ikke er den fra Føtex til 25 kroner, kan forføre og pirre nogle af de mest interessante dele af min hjerne. Hvis du ikke er med på othello-fetichismen, så smid dét ind i overskriften, som lige præcis tænder\ndine dybe dele af hjernen. Jeg får måske et stykke rigtig god othellolagkage en gang hver anden måned. Det betyder altså, at jeg har ultimativ nydelse seks gange om året. Hvis jeg er rigtig god, har jeg lige brygget kaffe, fundet en god stol, lagt et tæppe over mine fødder, en avis på siden og min hund på et tæppe ved siden af, så den kan kigge misundeligt og beundrende op på sin ejer. Huset er stille, børnene er hos farmor og farfar, og konen er glad og har ikke oprydning eller andre praktiske planer i hovedet. Så indtræder lykken ved at lade en kagegaffel penetrere flødeskum, creme og fugtig kage. MUMS. Jeg er 44 år nu, og hvis jeg lever, til jeg bliver 83 år, har jeg 240 stykker othellolagkage tilbage i mit liv, og jeg vil tilstræbe, at hvert af de stykker i min fremtid dæleme skal nydes. Lad os nyde noget mere, mærke efter hvor i hverdagen og livet vi er og finde glæde, begejstring og trivslen frem igen.\nForedraget forudsætter at i har en dygtig håndværksbager omkring jer, for vi skal have bestilt et stykke til hver:)\nHvis du har brug for et humørfyldt og anderledes foredrag omkring sundhed, så er du meget velkommen til at kontakte mig på nh@fysiocenterroskilde.dk.


Fremtidens missionsselskab spirer - Promissio\nHvor spirer fremtidens missionsselskab? Vi leder og er i forventning til, at Guds viser os\nvejen til fremtidens missionsselskab.\nPå årsmødet den 3. oktober oplevede vi interessante oplæg, som skulle vise os en retning mod fremtidens missionsselskab.\nVi fik mange spændende vinkler på det, som du også kan læse om her i bladet.\nDog fik jeg ikke svar på en af de ting, som jeg synes er en stor udfordring for missionsselskaberne: Hvordan er vi et selskab om 15 år? Hvor ser vi de mennesker, som vil udgøre fremtidens selskab – eller rettere missionsfællesskab?\nDet er nemt at se dem i bakspejlet – se dem, som har udgjort stammen i\nfællesskabet. Men hvad så, når vi ser fremad?\nSom jeg ser det, har de lokale kristne fællesskaber travlt med mission i det lokale (hvis de da arbejder med mission i det hele taget). Og det er glædeligt, at vi har øjnene åbne for de lokale områder, vi bor i. På trods\naf at vi lever midt i globaliseringen, har vi ikke særligt meget syn for det globale – eller bare det lige uden for vores egen by. Det opleves som om, at international mission ikke fylder så meget i menighederne længere, generelt set. For jeg ved også, at der er undtagelser, og jeg ser også de mange\nmenigheder, som bruger ressourcer på det tværkulturelle arbejde.\nGlædeligt er det, at vi mærker, at der spirer noget nyt frem!\nMange unge har lyst til at tage på bibelskole med mission som det fundamentale tema, og i Promissios blad #4 2020 kan du også læse om ”Sy en forskel” (side 3), som er arrangeret af unge, der ønsker at bruge deres kreativitet til at hjælpe andre.\nInternational mission i børnehøjde er også et fantastisk initiativ (Promissios blad #4 2020, side 15), hvor børnene i Midtjyllands Kristne Børnehave lærer om andres liv i fjerne egne og samtidigt lærer, at de kan gøre noget for andre.\nJeg tror, at vi skal hjælpe fremtidens generationer med at se sig som en del af noget større – noget der rækker ud over hele jorden, og at de faktisk er særligt privilegerede i forhold til at kunne støtte op om kirkens arbejde ”worldwide”.


Suites La Concordia i Puebla de Zaragoza til Bedste Pris-garanti | Agoda.com\n11 Poniente, 301, Cabecera, Puebla de Zaragoza, Mexico - Rigtig god placering - Se på kort\nMere om Suites La Concordia\nHvis du leder efter et godt beliggende hotel i Puebla de Zaragoza, så er Suites La Concordia et rigtig godt valg. Herfra har gæster glæde af nem adgang til alt, hvad denne livlige by kan tilbyde. Med sin praktiske beliggenhed tilbyder dette hotel nem adgang til byens vigtigste seværdigheder.\nPå Suites La Concordia gøres der alt for at sikre gæsternes komfort. For at opnå dette tilbyder hotellet den mest imødekommende service og de bedste bekvemmeligheder. Gæsterne på dette hotel har glæde af bagageopbevaring, familieværelse, vaskeri, renseri på stedet.\nAtmosfæren på Suites La Concordia afspejles på hvert eneste værelse. aircondition, opvarmning, altan/terrasse, vækkeur, telefon er blot nogle af de faciliteter der kan findes på ejendommen. Hotellets rekreative faciliteter, som fitnesscenter, er indrettede med ro og afslapning i mente. Fremragende faciliteter og en utrolig beliggenhed gør Suites La Concordia til den perfekte base, hvor du kan nyde dit ophold i Puebla de Zaragoza.


Fakta om Aerosmith - Done With Mirrors\nI Danmark har vi eksisteret siden 1999, og vi hører derfor til landets ældste forhandlere af film online. Vi er faktisk også en af Danmarks ældste internetbutikker på tværs af alle markeder. Vi startede op som en onlineshop udelukkende med salg af DVD film. Og i årenes løb, mens flere filmformater kom på markedet og vores lidenskab for film bare blev ved at vokse, blev vores store kærlighed for både musik og spil grundlagt. Så det var klart for os, at både CD'er og spil kom ind i dvdoo.dk's udvalg.\nAt vi altid skaber en rigtig god kundeoplevelse, er meget vigtigt for os. Og vores mange år i branchen med salg af musik, film og spil har i årenes løb givet os omfattende kendskab til, hvad man som kunde har af ønsker og forventninger til netop vores netshop. Vi ønsker bl.a., at vores dybe passion for film-, musik- og spiluniverset skinner igennem, og smitter af på dig og alle andre, der besøger vores verden af underholdning.\nVi har en stor FAQ hvor du som oftest kan finde svar på spørgsmål du måtte have til spil, musik eller film. Du er selvfølgelig også velkommen til at ringe eller skrive til vores kundeservice, som altid hjælper dig med et smil. Rigtig god fornøjelse med besøget i vores netshop.


Rasmus Øgelund – Riders.dk\nWINDSURFGLOW – edit fra Rasmus Øgelund\nDen danske freestyle windsurfer Rasmus Øgelund D-22 trænede i vinterens løb i Sydafrika. Han har fået lavet et lille edit fra 2 aftener i solnedgangen på søen Rietvlei som Christopher Friis filmede. Super flotte billeder. Sponsored by: Quiksilver, Sailloft Hamburg and PATRIK boards\nWINDSURFOverraskende vinder til Wave Freestyle Klitmøller\nWINDSURFKulden kan bare komme an!\nIs-surfer, rejse udenlands og hvad der ellers er af muligheder – men, der er også nogle få der er friske nok til at surfe, trods den stride vinter og kulde – en af dem er Rasmus Øgelund fra Fyn,.. Navn: Rasmus Rahbek Øgelund Alder: 17 Målsætning: Top 2 i junior wave/freestyle Sponsorer: JP, Neilpryde Hvordan har du forberedt dig gennem vinteren? Har du været ude at rejse? Lige for tiden det jo istid. Men så...


Om portalen Alle artikler Kalender Navne Erhvervsuddannelser Grundskolen Videregående uddannelser Praktik AMU Debat Nyeste spørgsmål\nEL vil have pris på regeringens forslag om udvidelse af undervisningstimetallet\nSPØRGSMÅL: Med henvisning til svar på spørgsmål 185 bedes ministeren, nu hvor resultatet af overenskomstforhandlingerne mellem KL og Lærernes Centralorganisation er kendt, redegøre for, hvad det koster at gennemføre regeringens forslag om hhv. udvidelse af undervisningstimetallet med 1,5 mio. flere undervisningstimer årligt samt 6 mio. aktivitetstimer årligt. Læs mere\nV-ordfører stiller en række spørgsmål om offentlige puljer på folkeskoleområdet\nSPØRGSMÅL: Hvilke puljer på udannelsesområdet kan folkeskolen søge med henblik på at få økonomisk støtte fra det offentlige? - Hvilke ministerier administrere puljerne? -\tHvilke beløbsstørrelser indeholder puljerne? -\tI hvilken periode kan puljerne søges?\nAntorini skal svare om kapaciteten på almene gymnasier i Syddanmark\nSPØRGSMÅL: Ministerens kommentarer udbedes til henvendelse af 22/4 13 fra Regions Syddanmark om kapacitet på almene gymnasier i Syddanmark, jf. BUU alm. del – bilag 214.\nV: Vil regeringen give de frie grundskoler mulighed for oprette dagtilbud?\nSPØRGSMÅL: Vil ministeren i forlængelse af behandlingen af B 30 oplyse, om regeringen vil fremsætte lovforslag, således at der gives mulighed for, at de frie grundskoler kan oprette dagtilbud for de mindste børn i 0-2½-årsalderen, og i givet fald hvornår?\nDF kræver oversigt over modersmålsundervisningslærere i folkeskolen\nSPØRGSMÅL: Ministeren bedes oplyse, hvor mange modersmålsundervisningslærere, der er ansat i folkeskolen, og hvilken uddannelsesbaggrund disse har.\nDF: Erhvervsskolerne skal leve op til Arbejdstilsynets påbud\nSPØRGSMÅL: Hvilke tiltag vil ministeren iværksætte for at sikre, at erhvervsskolerne lever op til Arbejdstilsynets påbud, og at erhvervsskolerne sørger for elevernes sikkerhed?


Black Friday skal hverken forbydes, forhindres eller fornedres\n02. dec 2019 - 10:50\nBlack Friday kan altid få politikere til at tale dunder mod markedet. Og det gør mig ærligt talt en smule utilpas. For markedet er dig og mig og os alle sammen.\nBlack Friday, Black Week og Black November. Nogle vil mene, at konceptet i år tog en smule overhånd. Men ikke desto mindre er shoppingfænomenet med de alenlange køer og hårdtslående tilbud noget, som danskerne har taget til sig. Og fred nu være med det, tænker jeg. Men sådan er det bestemt ikke alle, der har det.\nI Frankrig har politikere på venstrefløjen fremsat forslag om at forbyde Black Friday af hensyn til klimaet. Herhjemme forsøgte alternativets Uffe Elbæk i spørgetimen i tirsdags at opildne statsministeren til et opgør. For ifølge Elbæk er Black Friday en »forbrugsfest« uden sidestykke og »gift i forhold til de mål, vi gerne vil sætte os.« »Et godt politisk tilbud, at vi gør op med forbrugskulturen,« understregede Elbæk.\nDen tanke er Elbæk ikke alene om. Hos Enhedslisten finder man tilsvarende ideer. For eksempel mener Enhedslisten, at politikerne skal »få gjort op med, at markedet skaber kunstige behov og materielle drømme« og sikre en »forståelse for, at reelle menneskelige behov ikke kan tilfredsstilles med materielt overforbrug.«\nJeg bliver altid en smule utilpas, når politikere taler dunder mod markedet.\nFor det første fordi markedet jo ikke er andet end os mennesker. Det er vores ønsker og dispositioner og summen af disse, der virker. Trafikken er for mig et godt billede på, hvad markedet er for en størrelse. I trafikken forfølger hver fodgænger, hver cyklist og hver bilist sit eget bestemmelsessted. Nogle gange opstår der køer, knuder og kaos. Andre gange glider det, som det skal.\nPå samme måde er det med markedet. Hver dag gennemføres millioner af transaktioner. Der købes og sælges, og handler går tabt. Nogle gange kan der opstå køer og kaos – særligt på en dag som Black Friday. Men ofte glider det. Markedet er det sted, hvor vi kanaliserer og forbinder menneskers interesser og behov. Intet mere og intet mindre. Hermed ikke sagt, at markedet ikke skal reguleres, for eksempel gennem generelle CO2-afgifter af hensyn til klimaet. For trafikken fungerer bedre, når vi har en færdselslov, og det samme gælder markedet.\nMen det, der generer mig allermest ved venstrefløjens syn på markedet, er deres ide om, at de bedst ved, hvad mennesker i virkeligheden har behov for. Bedre end den enkelte selv. Oftest sker det med henvisning til, at der findes to slags jeg. Det sande jeg, som er det fornuftige jeg. I citatet fra Enhedslisten ovenfor er det det jeg, der ikke tilfredsstilles med materielt overforbrug. Og så er der det implusive jeg, som lyststyret og nydelseslystent lader sig forføre af kunstige behov og materielle drømme.\nVenstrefløjen ser det som sin opgave at skubbe og regulere mennesket til at realisere sit sande jeg. Jeg ser det som en glidebane mod ensretning og formynderi.\nFor hvis man tager sit udgangspunkt i den gamle stoiske tanke om, at mennesker er lige i værdighed – en tanke som siden har sejret i Europas menneskeopfattelse – er der ret kort til en tanke om, at ingen har ret til at styre andres liv og regulere dem lykkelige. Heller ikke politikerne. Tværtimod bør mennesker qua deres ligeværd få ansvaret for og sættes frie til at forfølge egne mål og egen mening i tilværelsen. Og det bør være et krav, at enhver intervention fra politikernes side skal begrundes i beskyttelsen af andres frihed. For kun det frihedsbegreb respekterer forskellighed og mangfoldighed.\nBlack Friday skal hverken forbydes, forhindres eller fornedres. Samhandlen er en af vores civilisations største succeser. Den har hjulpet millioner af mennesker ud af fattigdom. Så hvis danskerne fredag købte flere fingerringe, fladskærme og frakker, så fred være med det.\nDebatindlæg udgivet i Berlingske d. 30. november 2019.


/ Tema / Tema i Marked / 2015 / Kina / Hvad sker der, når kineserne genvinder tilliden til deres...\nForureningen er omfattende over hele Kina. Det er blandt andet en af årsagerne til, at forbrugerne vælger økologiske fødevarer fra europæiske lande. (Foto: Flickr./KentaroIEMOTO)\nKINA - Danske fødevarevirksomheder sælger sig selv på troværdighed og fødevaresikkerhed i Kina. Men hvad sker der, når de kinesiske forbrugere genvinder tilliden til de kinesiske myndigheder? Det vil ikke svække dansk eksport, mener Landbrug & Fødevarer.\nFloder fyldt af 10.000 tons gamle svin, der hurtigt skulle ekspederes væk, inden myndighederne fandt det rådne kød. Chicken Nuggets lavet af kylling, der har ædt antibiotika til den helt store yen-seddel. Æg lavet af alt andet end æg. Mælk fyldt med sundhedsskadeligt melamin. Svinekød inficeret med bakterier, der får kødet til at lyse i mørket.\nAppetitligt? Det synes kineserne heller ikke.\nListen af fødevareskandaler i Kina er lang, og den manglende fødevaresikkerhed i Kina er gået ud over tilliden til de kinesiske fødevareproducenter. Grundlæggende fordi kineserne ikke stoler på myndighedernes evne til at gå dem efter i sømmene.\nDanmark eksporterer knowhow og sikre fødevarer\nDet er en af årsagerne til, at danske virksomheder – udover at sælge danske fødevaresikre produkter i Kina – også eksporterer knowhow om en sikker fødevareproduktion, og viden om, hvordan de kinesiske myndigheder og fødevareproducenter kan arbejde målrettet på at forbedre fødevaresikkerheden og sporbarheden af fødevarerne.\n”Vi saver jo den gren over, vi selv sidder på,” siger Thise Mejeris direktør, Poul Pedersen om det, at danske virksomheder eksporterer på en brist i et andet marked.\nPoul Pedersen henviser til, er, at der blandt andet med dansk indblanding, om 10-30 år måske, måske ikke, er en væsentligt forbedret fødevaresikkerhed og mere tillid til myndighederne i Kina.\nKinesiske myndigheder arbejder på bedre fødevaresikkerhed\nSideløbende med en kraftig stigning i kinesiske forbrugeres økologiske købevillighed, har de kinesiske myndigheder også fået øjnene op for landets egne problemer med fødevaresikkerhed. Der er derfor søsat en række indsatser for at komme fødevareskandalerne til livs og genvinde forbrugernes tillid.\nDet kan få konsekvenser for Danmarks kinesiske eksporteventyr, der lige nu lukrerer på de fejl og mangler, der er i den kinesiske fødevareproduktion.\nMælkeskandale er motor for efterspørgsel på dansk mælkepulver\nMælkeskandalen i Kina i 2008 dræbte mindst seks børn, og gjorde over 300.000 syge. Mælkepulveret var tilsat melamin, som eller bruges i plastik, lim og gødning, og gav kineserne en så stor forskrækkelse, at kinesiske turister verden over, begyndte at hamstre mælkepulver med hjem. En skandale, der utvivlsomt har været med til at fordre stor interesse for udenlandske og økologiske mælkeprodukter.\nLige nu eksporterer Thise Mejeri UHT-mælk, steriliseret bananmælk og andre produkter igennem et hollandsk datterselskab til Kina, . Produkter som ikke findes på det danske marked.\nFor Poul Pedersen er det ikke en stor drøm at sende UHT-mælk til Kina. Det er ”en måde at få penge hjem til landmændene i Danmark”.\nThise vil bide sig fast med særegne produkter\nDen langtidsholdbare mælk og de andre produkter fra Thise, der bliver solgt i Kina, er med andre ord en genvej til at tjene penge og få en plads på markedet, så også mejeristens hjerteblod kan komme til Kina, nemlig osten.\n”Min drøm er, at når kineserne selv får styr på det, har vi nået at bide os fast med vesterhavsosten, og så behøver vi slet ikke sælge UHT-mælk længere,” siger Poul Pedersen.\nHan håber, ligesom andre danske virksomheder, at den kinesiske madkultur vil åbne sig og byde nye madvaner velkomne, som morgenmad med mælk, der vil give mulighed for eksport af havregryn, og hele konceptet om brød, der vil give afsætning for ost - noget som indtil videre lader vente på sig.\nFriland vil gerne have flere nyrer til mange kinesere\nFriland er det største økologiske svineslagteri i verden, og det eneste økologiske svineslagetri, der har lov til at importere økologisk svinekød til Kina. Selvom det endnu ikke er store mængder af svinekød, Friland afsætter i de kinesiske supermarkeder, er virksomheden godt tilfreds med salget indtil videre.\nHenrik Biilmann, der er direktør i Friland, anerkender, at det kan gå hen og blive en udfordring for de danske eksportører, hvis Kina en dag bliver tilstrækkeligt fødevaresikkert til, at kineserne igen vil foretrække nationale produkter i stedet for den dyre import.\nMange kinesere skal holde liv i eksporten\nDerfor er det for Henrik Biilmann helt afgørende, at forbruget af kød i Kina er stærkt stigende som resultat af en voksende middelklasse. Og så er der rigtig mange mennesker i Kina, hvor svinekødet har en særlig plads. Kineserne fortærer allerede 50 millioner ton svin om året - eller ca. halvdelen af alle verdens grise.\n”Grunden til, at Kina er interessant for os, er, at der er et meget stort forbrug af svinekød pr. indbygger, og hvis vi kan komme i gang med produkter, som ikke er relevante hos danskerne, som tæer og nyrer, er der store gevinster at hente.”\nLandbrug & Fødevarer: Der er også knowhow at sælge, hvis Kina kommer efter fødevaresikkerheden\nDet kan virke paradoksalt, at en organisation som Landbrug & Fødevarer både satser stort på at få de danske fødevare-virksomheder ind på det kinesiske marked, og samtidig bidrager med knowhow om, hvordan man laver en sikker fødevareproduktion.\nMen de to ting behøver ikke at være modsætninger, mener Jan Laustsen, direktør i handel, marked og ernæring hos Landbrug & Fødevarer:\n”Det er en diskussion, vi har haft i mange år, og jeg ser ikke nogen modsætninger mellem at eksportere fødevarer og knowhow. Vores evner til at producere fødevaresikkert er en lige så vigtig eksportvare som alt muligt andet,” siger han og understreger, at det i hans optik kan vise sig at være gavnligt for eksporten.\n”Når vi går ind og samarbejder med kinesiske myndigheder om at skabe mere fødevaresikkerhed, skaber vi nogle varige relationer og et langsigtet samarbejde, i stedet forat Kina udelukkende er vores kunder. Hvis Kina køber ind på den måde, vi i Danmark lægger vægt på fødevaresikkerhed, kan vi også forvente, at der kommer endnu mere interesse for vores viden. Og selvom kineserne kommer efter det med fødevaresikkerhed, er det blot en af de danske spidskompetencer, og jeg forventer, at vi også derefter vil have en masse ny viden at bidrage med.”\nKinesiske øko-producenter har hårde vilkår\nDen voksende bekymring for fødevaresikkerhed og kvalitet i Kina har også fået detailhandlen til at råbe vagt i gevær, og de stiller derfor højere og højere krav til producenterne.\nEftersom mange af de økologiske producenter i Kina er små, gør de forhøjede krav dem ude af stand til at levere til supermarkederne. Samtidig vil supermarkederne gerne opkøbe store mængder, hvilket de små producenter heller ikke kan levere. Her har de større udenlandske og veletablerede økologiske fødevareproducenter- og virksomheder et bedre udgangspunkt.\nMange kinesiske fødevarer får aldrig certificering\nCertificeringsprocesserne i Kina er ofte for langtrukne, rigide og dyre til, at de økologiske producenter kan få certificeret deres produkter, og dermed sælge dem til en mere favorabel pris. Statistikker anslår, at så lidt som 15 pct. af de økologiske fødevarer, der produceres i Kina, bliver solgt som økologiske.\n15 pct. er også den andel af økologiske produkter, der blev fundet falske under en inspektion i 2013, hvilket igen har næret mistilliden til den kinesiske økologi.\nLæs fakta i rapporten fra Udenrigsministeriet\nEt fødevaresikkert Kina er ikke lige om hjørnet\nLandbrugsministeriet i Kina lagde allerede i 2001 strategisk an til at udvikle forureningsfri fødevarer og økologi. En række fødevareskandaler senere er der stadig udfordringer, men efter sigende arbejder regeringenmålrettet på at forbedre de produktions og certificeringsudfordringer, der er i landet.\nLæs mere i rapporten om det kinesiske økologiske marked.\nDet sker dog ikke lige foreløbigt, at det bliver irrelevant at promovere danske mælk og kød på fødevaresikkerheden. Det mener blandt andet Michelle Zhang sælger for danske Ess Foods i Shanghai.\n"Hvis det kommer til at ske, så vil det tage meget lang tid. Det økologiske landbrug i Kina er bagefter på flere områder og ikke nær så effektivt, så der vil ikke være gode muligheder for, at de kinesiske økologer vil kunne matche de danske fuldstændig."\nDette print er foretaget fra http://foodculture.dk/tema/marked/2015/kina/hvad-sker-der-naar-kineserne-genvinder-tilliden-til-deres-mad d. 20/8-2019 klokken 12:10.


8 timers arbejde, 8 timers fritid, 8 timers søvn. Den velkendte tredeling af døgnet blev endelig indført i maj 1919 efter næsten 50 års faglig og politisk kamp for bedre forhold for arbejderklassen. Før bestod de fleste arbejderes liv i at slide, sove og spise. Det var et problem at få fri. I 1941 ser det ganske anderledes ud: Hvad skal man dog bruge al den fritid til? Hvad er meningen med den? Filmen giver flere bud på, hvordan man kan fordrive timerne efter fyraften og agiterer for, at den dyrebare fritid skal udnyttes fornuftigt. For dårligt anvendt fritid, giver dårligt udført arbejde, lyder formaningerne. Man bør derfor ikke kun fornøje sig på diverse forlystelsesetablissementer, men også udvide horisonten. Læse en bog. Gå på aftenskole og i studiekredse. Foren det nyttige med det behagelige. Især de unge får en løftet pegefinger med på vejen. De skal sørge for ikke havne i dårligt selskab og spilde tiden med kortspil, alkohol og cigaretter. I stedet bør de komme ud i det fri, dyrke noget sport eller holde arbejderferie i et landbohjem. For bruger man ikke sin fritid ordentligt, har man slet ikke ret til den! Med andre ord: fritid forpligter!\nNaar et dagværk er endt\nFritidsaktiviteter, Fritid, Unge, Arbejdsliv, 1940-1949


Tvivl om rigtigheden af teleoplysninger kan betyde, at varetægtsfængslede må løslades, erkender rigsadvokaten.\nSagen om fejl i teledata hos politiet er nået op på et helt nyt niveau, mener forsvarsadvokat Mette Grith Stage. | Foto: Jens Dresling\nOffentliggjort: 19.08.19 kl. 11:08\n"Det er intet mindre end katastrofalt det her. For lige præcis masteoplysninger er helt centrale i rigtig mange straffesager, eftersom de bruges til at vise, om den sigtede eller tiltalte har været i nærheden af et gerningssted," siger hun.\n"Hvis der er fejl i de her oplysninger, ved jeg faktisk ikke, hvad jeg skal sige. Den her skandale er nået op til et helt nyt niveau," tilføjer hun.\nTeleoplysningerne vil heller ikke kunne bruges som grundlag for varetægtsfængsling af sigtede i verserende sager.\nRigsadvokat: Rigtigst af hensyn til retssikkerheden\n"Med de nye fejl er jeg nået til et sted, hvor jeg ikke længere mener, at det er forsvarligt, at lade teledata indgå som bevis i sager, hvor folk kan risikere at komme i fængsel."\n"Det er en drastisk beslutning. Men af hensyn til retssikkerheden mener jeg, at det er det rigtige at gøre ud fra den situation, som vi nu står i," siger Jan Reckendorff.\nHan har derfor udsendt en instruks til landets anklagere om, at de ikke må bruge teledata som bevis. Det gælder også, at teleoplysningerne heller ikke kan bruges som grundlag for varetægtsfængsling af mistænkte.\nVaretægtsfænglede bliver måske løsladt\n"Det kan man ikke helt udelukke. For hvis man står i en situation, hvor den pågældende er varetægtsfængslet på grund af teledata, og man ikke kan varetægtsfængsle uden at anvende teledata, kan man stå i en situation, hvor man er nødt til at løslade den pågældende," siger Jan Reckendorff.\n"Det er da en omfattende opgave. Hvor stor den er, kan vi ikke sige på nuværende tidspunkt, for hver eneste sag må vurderes konkret."\n"Men det er nødvendigt," siger han.\nNy instruks fra Rigsadvokaten\nRigspolitiet har i slutningen af sidste uge oplyst, at der i forbindelse med politiets sagsgennemgang også er identificeret fejl i forbindelse med konverteringen af geografiske koordinater for telemasters placering.\nRigspolitiet har søndag oplyst, at det har identificeret flere forskellige konkrete fejl i den rådata, som politiet modtager fra teleselskaberne vedrørende teleoplysninger. Omfanget og betydningen af disse fejl er endnu ikke afdækket.\nRigsadvokaten skriver i instruksen, at de nye oplysninger om fejl i rådata "sætter nye alvorlige spørgsmålstegn ved kvaliteten af de teledata, som anklagemyndigheden anvender i straffesager."\nDerfor har Rigsadvokaten som en umiddelbar konsekvens besluttet, at anklagere ikke må anvende historiske teleoplysninger, udvidede teleoplysninger, signaleringsdata og teleobservationsoplysninger under hovedforhandlinger eller retsmøder vedrørende opretholdelse af anholdelse og varetægtsfængsling.\nDet midlertidige stop for anvendelse af teledata vil indtil videre gælde i to måneder frem til den 18. oktober 2019.\nDet betyder, at igangværende og kommende hovedforhandlinger, som anklagemyndigheden vurderer ikke vil kunne gennemføres uden anvendelse af teleoplysninger, vil skulle udsættes.\nAnklagemyndigheden vil i den forbindelse skulle vurdere, om der skal ske løsladelse af varetægtsarrestanter.\nAnklagemyndigheden skal endvidere gennemgå fængslingsgrundlaget for alle aktuelle varetægtsarrestanter. Og hvis teleoplysninger indgår som en del af grundlaget for varetægtsfængslingen, skal der anmodes om et retsmøde med henblik på prøvelse af, om varetægtsfængslingen kan opretholdes uden anvendelse af teleoplysninger.\nHvis anklagemyndigheden vurderer, at der ikke under et retsmøde vil være grundlag for at påstå varetægtsfængslingen opretholdt uden anvendelse af teleoplysninger, skal der ske løsladelse.\nFor så vidt angår sager optaget til dom, hvori der er dokumenteret teleoplysninger, skal anklagemyndigheden anmode retten om genoptagelse af bevisførelsen og begære sagen udsat.\nDe øvrige konsekvenser af de nye oplysninger vil der blive taget stilling til hurtigst muligt inden for de kommende dage, skriver Rigsadvokaten.


Generalforsamling 2018 | Café Julius\nReferat fra Foreningen Julius’ generalforsamling 11. marts 2018\nKimmie Hurwitz Philipsen (KHP) bød velkommen til generalforsamlingen.\n2: Valg af dirigent og referent\nJette Philipsen (JP) blev valgt som dirigent. Berit M. Grøndahl (BMG) blev valgt som referent. JP konstaterede, at generalforsamlingen var lovligt indkaldt. 19 stemmeberettigede medlemmer af foreningen var til stede.\n3: Bestyrelsens beretning v formand Kimmie Philipsen\n“Det sidste år har været et udfordringens år! Og vi står pt med endnu en stor udfordring, nemlig foreningens og ikke mindst Café Julius fremtid. Det er ikke nogen hemmelighed, at vi mangler frivillige. Her tænker jeg både på frivillige til caféen, men i høj grad også til ledelsesarbejdet. Et hurtigt blik på dagsordenen viser, at vi efter i dag ikke kan stille en fuld bestyrelse, hvorfor vi med det samme indkalder til en ekstraordinær generalforsamling den 8. april 2018 kl 13. I bestyrelsen arbejder vi ihærdigt på at finde kandidater til ledelsen. Det har vi også gjort op til i dag, dog uden held.\nEfter sidste generalforsamling overtog 2 af caféens gæster vores regnskab. Den ene var uddannet revisor og havde eget firma, som den anden skulle være en del af, og han ville så udarbejde vores regnskab gratis i sin oplæringsperiode. Vi var glade, for nu var vores økonomi i trygge hænder. Desværre viste det sig også at have nogle ulemper, at regnskabet blev ført ude af huset. Vi fik ikke tidsnok tilbage meldinger om status på økonomi, og vi var i nogle situationer også for langsomme med at levere bilag til dem. I slut august modtog vi et resultatbudget dækkende over 1. halvår 2017, som skulle være meget lig virkeligheden. Det endelige halvårsregnskab var ikke færdigt endnu. Her så vores økonomi fin ud, vi havde ikke et kæmpe overskud, men vi følte os helt godt til mode. Virkeligheden viste sig desværre ikke at være helt så fin, og vi gik ud af 2017 med et underskud. I efteråret meddelte vores økonomi gutter, at de ikke kunne fortsætte, da de havde fået for travlt med andre opgaver. Jesper overtog derfor økonomi delen og det blev aftalt, at de ville hjælpe med at lære ham op i systemet og få afsluttet årsregnskab for 2017. Det har også vist sig svært at få hjælp til dette, og Jesper har knoklet med at finde ud af det meste på egen hånd. Det er også grunden til, at regnskab og budget ikke er sendt ud til jer forud for i dag.\nVi kom også ind i en sag om ophavsret til et billede, der blev offentliggjort på vores hjemmeside/facebookside. En sag hvor billedets ejermand krævede en erstatning på 12.000,- kr. Efter en stor indsats fra Sofie Kornholt med at finde ud af vores muligheder og korrespondere med modparten, kunne vi lukke sagen med at betale 3.000,- kr.\nI august trak Sofie sig fra bestyrelsen og caféledelsen. Caféledelsen bestod nu af den lønnede medarbejder og 2 frivillige og bestyrelsen talte 4. Ikke optimale ressourcer for begge grupper, hvorfor vi fra oktober valgte at slå vores ressourcer sammen og holde fælles møder.\nDa Rubens kontrakt udløb pr 31. december valgte han at søge nye udfordringer, og vi skulle derfor finde ud af hvad vi ville fremover med en lønnet medarbejder. Vi valgte at ændre arbejdstiden fra 20 timer til 10 timer om ugen og sætte lønnen lidt op. Vi ville spare på lønkroner, da vi jo godt kunne se, at økonomien ikke var alt for god. Vi fik formuleret, hvad det var, vi ønskede af en ny caféleder, og det var overordnet:\n– Vi ønsker en administrativ leder, der kan tilrettelægge cafeens virksomhed og lede de frivillige. Desuden en, der i samarbejde med bestyrelsen og caféledelsen, kan medvirke til udvikling af cafeen og vores organisation som helhed. Således tre ansvarsområder: Caféleder, frivilligkoordinator og udvikling.\nKort sagt, så ønsker vi en ansat leder, der, som sin primære opgave, skal skaffe og fastholde frivillige til arbejdet i cafeen, og som ikke selv skal stå i køkkenet.\nSusi Baggesen blev ansat pr 1. januar 2018. Desværre har vi lige måtte opsige Susi igen. Afskedigelsen skyldes flere forhold:\n1: Vi har så få ressourcer i ledelsen, at vi ikke kan tilbyde en ansat acceptable arbejdsforhold.\n2: Caféens økonomi er presset. Vi kan ikke forsvare at blive ved med at have en lønudgift på 8.000 kr. om måneden.\n3: Vores og Susis indstilling til, hvordan jobbet som caféleder skal udføres, stemmer ikke overens.\nSusi fortsætter med at arbejde 10 timer om ugen til udgangen af april. Foreningen og Café Julius står over for nogle udfordringer i den kommende tid, og der skal findes nogle løsninger. Men vi tror på, det nok skal lykkes ved en fælles indsats og vilje. Café Julius er en succes!\nVi er gået ind i 2018 med en stor mangel på frivillige. Det har derfor været et meget stort fokuspunkt for os at prøve at mobilisere nye frivillige og samtidig passe på dem, vi har tilbage. Vi nedsatte en task-force på 3 m/k, som gennem de sidste mange uger har arbejdet ihærdigt på at løse problemet.\nDet er jo heller ikke sådan, at alt har været svært: Vores samarbejde med Købnerkirkens menighedsråd er blevet styrket i det seneste år, hvor vi har haft mere end 5 møder og god løbende kontakt. I september/oktober fornyede vi vores samarbejdsaftale, hvor vi aftalte, at vi fra foreningens side begyndte at betale 2.000,- kr i husleje om måneden fra 1. oktober. Menighedsrådet har været en god støtte og gjort, hvad de kunne for at støtte os og finde mulige løsninger. Bl.a. har de eftergivet vores husleje i 1. kvartal af 2018.\nVi har startet et nyt projekt op, nemlig Projekt undertøj til hjemløse.\nDer har været infomøde den 18. juni om rejser til Nepal, og vi havde et hold af sted i november, og der tager en gruppe af sted igen her i marts. – Blev under generalforsamlingen rettet – rejsen i november blev aflyst.\nVi var også med til Kvarterdagen den 19. august, hvor vi lavede en pop-up café med salg af kaffe og kage.\nIgen i 2017 deltog vi i Frivillig Fredag, som løb af stablen den 29. september. Det var en rigtig god dag, hvor vi lavede mad til alle de deltagende frivillige (betalt af frivilligcenter Amager), og der blev igen snakket med mange, så vi fik delt budskabet om, hvem vi er.\nVores frivillige medarbejdere skal også vide, vi sætter stor pris på dem, derfor inviterede vi dem til en medarbejder møde/fest den 4. januar. En rigtig hyggelig aften.\nSlutteligt fejrede vi Café Julius 3 års fødselsdag med en uhøjtidelig reception den 7. januar, hvor der blev serveret lagkage i lange baner.”\nDer indkaldes til ekstraordinær generalforsamling senere på foråret grundet situationen med manglende bestyrelsesmedlemmer.\nProjekterne v/Jan Kornholt (JK): Foreningen Julius støtter to projekter i Nepal: Kvindeprojektet Rise and Shine og projektet med Sundhedscentret i Dhadaguan. Desuden et lokalt projekt til fordel for de hjemløse i nabolaget.\nCafeen genererede i 2017 ikke et overskud, som vi kunne støtte projekterne med, men vha private gaver og indsamling i kirken lykkedes det alligevel at indsamle 30.000 kr. Heraf fik Rise and Shine 12.000 kr. Der blev formidlet penge til Sundhedscentret i form af 1.500 Euro til brug for uddannelse af en kvindelig medarbejder til centret.\nDitte Andersen, som er i studiepraktik i kirken, har fundet muligheder for at formidle undertøj til hjemløse i kirkens nabolag. Der blev i 2017 afsat 5.000 kr. til dette formål.\nJesper Mølgaard (JM) orienterede om foreningens økonomi, som er delt op på 4 bankkonti: Til driften, til Mobilepay, til Nepalprojekterne samt til ad hoc-projekter, som f.eks. undertøjs-projektet.\nCafeen havde i 2017 en omsætning på 200.000 kr., hvorfra indkøb, husleje og udgifter til personale er dækket. I marts 2018 har vi skullet indbetale moms, derfor var der på tidspunktet for generalforsamlingens afholdelse et underskud på driftskontoen, som var blevet afhjulpet ved lån fra projektkontoen. Alt i alt er det godt, at cafeen får færre faste udgifter. Regnskabet for 2017 var på tidspunktet for generalforsamlingen ikke afsluttet. Der har været problemer med at få hjælp til indsigt i regnskabet fra de personer, der tidligere har hjulpet med regnskabet. Andreas Højmark Søndergaard (AHS) påpegede, at det er en meget alvorlig situation, at foreningen her 3 måneder inden i 2018 endnu ikke havde et afsluttet regnskab for 2017. Han forstod årsagerne til denne ærgerlige situation, men ønskede alligevel at påpege det kritiske i situationen. AHS forklarede som kirkens menighedsrådsformand, at menighedsrådet har valgt at gå ind i sagen og hjælpe foreningens bestyrelse med at finde en løsning på problemerne.\nTrods problemerne støttede deltagerne i generalforsamlingen, at foreningen fortsætter.\nForeningen har pt ca. 100 medlemmer. Der er et forslag om, at kontingentet fortsat skal være 100 kr. pr. år, men en beslutning om kontingentstørrelse må afvente, at der forelægges et budget for 2018 på den ekstraordinære generalforsamling.\nDer var tre ledige pladser i bestyrelsen efter KHP, Sofie Kornholt (SK) og Arno Steen Andreasen (ASA). Jan Begl (JB) opstillede som bestyrelsesmedlem på generalforsamlingen og blev valgt. Der er derefter to ledige pladser i bestyrelsen, som der vil være valg til på den ekstraordinære generalforsamling. Om muligt skal der også gerne vælges to suppleanter for bestyrelsesmedlemmerne.\n– JK takkede de afgående bestyrelsesmedlemmer. Han rettede en særlig tak til KHP, der har været med i arbejdet lige siden den forberedende fase i 2013 og har ydet en hel ekstraordinær indsats. KHP trækker sig nu som bestyrelsesmedlem og formand, men fortsætter som menigt medlem og deltager i foreningens arbejde.\n– JP tilføjede, at hun har fulgt bestyrelsens arbejde gennem årene, og har kunnet se, at de har gjort en formidabel indsats.\nReferent Berit Grøndahl\nTag med til Nepal


Organisation – HR EFFEKT A/S\nHer kan du se, hvem vi er og få et lille indblik i, hvilke kompetencer og erfaringer vi har indenfor HR-området. Vi glæder os til at optimere jeres HR-tiltag i tæt samarbejde med jer, så I får optimal effekt af jeres HR-indsatser.\nSusanne Højbjerg, direktør\nMail – sh@hreffekt.dk\nTelefon – 4064 2577\nSusanne er den, du møder, når der skal implementeres HR-processer og løses HR-opgaver ad hoc.\nSusanne har hjulpet et hav af forskellige organisationer, ledere og afdelinger med at få implementeret forandringer, nye metoder, nye værktøjer m.m., hvor målet er arbejdsdage, der motiverer og udvikler. Hun har bred erfaring som HR-partner på alle niveauer.\nSusanne er den empatiske og energigivende konsulent, som skaber tillid her og nu. Med sit forretningsmæssige fokus får hun hurtigt defineret de tiltag, der giver mest muligt EFFEKT i jeres virksomhed.\nHenrik Højbjerg, bestyrelsesformand\nMail – heh@hreffekt.dk\nTelefon – 5240 1768\nHenrik ejer HR EFFEKT og har det overordnede ansvar. Henrik har styr på finanserne, det administrative og de juridiske forhold. Det er også ham, der skriver tilbuddene til dig og jeres virksomhed og kvalitetssikrer, så alt er perfekt og giver EFFEKT.\nHenrik er engageret, uhøjtidelig – og ser muligheder frem for forhindringer. Han har gode analytiske evner og et strategisk blik samt en empatisk tilgang til omverdenen.


Falkoner Alle 57 | AB Clausen A/S\nProjekt Falkoner Alle 57\nAdresse Falkoner Alle 57, 2000 Frederiksberg\nBygherre Ellen & Carl Tafdrups Mindelegat\nTR / UR AG5 løftede rollen som totalrådgiver med AB Clausen som underrådgiver\nUdnyttelse af eksisterende loftsrum\nProjektet på Falkoner Alle 57 omhandlede udnyttelse af eksisterende loftsrum, således at beboelseslejlighederne blev udvidet med 4 nye lejligheder. Herunder blev der etableret 7 kviste i tagfladen, 4 tagterrasser og 8 ovenlysvinduer.\n8 af ejendommens 12 skorstene blev sløjfet.\nTagkonstruktionen blev hævet en smule ved at rette spærene op og forstærke alle spær.\nAB Clausen fungerede som rådgiver inden for bærende konstruktioner i nærværende sag og leverede et udbudsmateriale med en statisk beregning, konstruktionstegninger, arbejdsbeskrivelser og input til en tilbudsliste. Jeg har fungeret som projektleder på denne sag, hvor Moussa har været den projekterende ingeniør.\nGennem hele projektet har AB Clausen været i tæt dialog med arkitektteamet fra AG5, samt Sølling & Henriksen der fungerede som underrådgiver. Projektet blev udført i samarbejde med samme rådgiverteam som projektet på Forchhammersvej. .\nAB Clausen er eksperter i renovering og forstår, hvordan man yder rådgivning ved udnyttelse af tagetager. Via den store erfaring med renoveringssager og tunge statiske viden, forstår vi datidens bygningskik og kender til byggeriets historie. Dette projekt er et blandt mange tagprojekter, hvor vi er med til at sikre statikken og derved bidrager til, at hovedstaden får endnu flere boliger.\nAB Clausens reference: AG5, parter og arkitekt MMA Martin Løkkegaard, tlf.: +45 3168 2040, mail: ml@ag5.dk


Blog from Brisbane Internationel Airport, Queensland | On The Go\nFiji May 2013 1368486000\nVictoria Apr 2013 1366412400\nBrisbane Internationel Airport\nBrisbane Internationel Airport, Queensland\n3 uger er gået. Vores eneste 3 uger i Australien og tiden er fløjet afsted. Det føles, som var det i sidste uge, at vi landede i Melbourne lufthavn. I Melbourne tilbragte vi lidt over en uge, hvilket var længere tid end beregnet, men vi blev hængende et par dage ekstra tryllebundet af den afslappende stemning, de rare mennesker og så selvfølgelig den bløde seng - modsat alle de forrige senge i Asien, som var tynde og hårde. Vi boede lidt udenfor centrum i en forstad kaldet St. Kilda, så vi skulle tage en sporvogn ind for at komme ind til det sjove, men til gengæld havde vi stranden. Ikke forbi vi brugte den, da der var alt for koldt - kun mellem 15 - 20 grader...\nVi blev hurtigt tiltrukket af de mange stadioner og tennisbaner lige uden for centrum og var nødt til at opleve stemningen. Så vi valgte det største af dem og så en australsk fodboldkamp, som tidligere beskrevet. Ellers nød vi bare idyllen i flotte - rene - omgivelserne og i store grønne parker. Plus at det var første gang, vi selv skulle til at lave mad, så der gik også en del tid med at planlægge, handle ind og lave maden. Ikke så gastronomisk som det vi var vant til på de mange asiatiske restauranter, men portionerne var større og mættede. Den 26. april fangede vi et fly til Sydney, da det umildtbart var den billigste løsning. Her var vi ikke lige så heldig med vores første hostel-valg. Det var beskidt, småt og rodet. Men! Da vi stod og kogte vores daglige ration af pasta, kom receptionisten op med et halvt dusin Domino's pizza. Hvorved hostels rating i samme sekund lige steg et par stjerner med gratis-pizza-fredag.\nEfter en dag og en nat i Sydneys midtby, hvor vi var på en gratis gåtur igennem byen, tog vi ud på Bondi Beach. Ud til Noahs Backpackers som lå 20 skridt og 10 trappetrin væk fra den kendte strand. Stranden strakte sig godt og vel 750 meter langs kysten og lagde grund til en masse solbadere, surfere og soppere. Heriblandt os. Vi tilbragte det meste af dagen enten med at ligge på det bløde sand eller med at kæmpe mod de stærke bølger, hvilket ikke var nogen leg. Livredderne skulle flere i aktion for at redde dumdristige turister, som havde svømmet for langt ud og fanget i offshore strømmen - vi valgte dog at lade være med at lave samme stunt selv om, det ville være sjovt at se sig blive reddet på tv bagefter.\nEfter en enkelt dag i solens skin på stranden satte vi kurs mod centrum igen. Planen var at tage afsted på surferkursus dagen efter, men der var lidt misforståelse/manglende informering imellem os og Jysk Rejsebureau, så vi kunne ikke komme afsted. Problemet var, at Jysk havde booket kursus til start den 26., og vi troede ikke, at datoen var fast. Men det løste sig, og vi kom afsted to dage efter planlagt den 1. Maj, hvilket gav os tid til at se lidt nærmere på Opera Huset og de australske dyr i Taronga Zoo. Vi kunne jo ikke sige, vi havde været i Australien uden at have set en kænguru, en koala og en tasmansk djævel.\nMen så stod den på Mojo surferkursus i fem dage ved Spot X. Vi blev smidt ind i en container, hvor vi skulle sove, og røg ned i et hullet wet suit -Derved klar til at surfe. Vi var ude på havet to gange om dagen i to timer og for at fange bølgerne. Halvdelen af tiden sad vi egentlig bare og ventede på, at den store bølge skulle komme, og når den så endelig kom, så så man den ikke, eller også røg man på hovedet af bordet og ned i vandet. Sådan gik det de første par gange, men efter lidt øvelse gik det hurtigt fremad, og vi formåede da også begge at komme op og stå på bordet i løbet af de fem dage, som ellers hurtigt forløb i afslappende surferstemning. Igår var så sidste dag med at ride på bølgerne og sidste halvdel af dagen brugte vi i en bus på vej mod Brisbane. Her ankom vi klokken 1 i nat og efter rådgivning af to fulde australiere, som skulle på casino, fandt vi en fredelig bænk helt nede ved kanalen og med udsigt til byens skyline. På grund af den rykkede tidsplan har vi ikke tid til at se Brisbane og må nødes med at se den på afstand, da vi i morges tog ud til lufthavnen, hvor vi nu venter på at komme med midnats flyet til Fiji, hvor vi skal tilbringe den næste uge.\nPeter Gaardsøe Hej. super oplevelser. Herlig at kunne høre den positive stemning og den bliver nok ikke mindre på sandstranden på Fiji :-)\nLone Madsen Hej drenge :-) I er så heldige! Hold nu fast hvor I oplever meget. Vi glæder os så meget til at se alle jeres billeder og høre jeres fortællinger :-) Nyd det! Knus


Eks-politikers mand sigtet i kæmpe svindelsag: Jeg fortryder inderligt – Ekstra Bladet\n16 minutter siden Militærpolitibetjent mister livet i tjeneste 22 minutter siden New York City: Ingen coronadødsfald 19 minutter siden Mexico passerer Italien med fjerdeflest coronadødsfald 19 minutter siden Duda øger sin føring i opdateret måling for polsk valg 18 minutter siden Polsk ekssoldat melder sig selv efter flugt med tam puma 16 minutter siden Militærpolitibetjent mister livet i tjeneste\nOnsdag d. 24. okt. 2018 - kl. 19:02\nEks-politikers mand sigtet i kæmpe svindelsag: Jeg fortryder inderligt\n37-årige Erturum Erdogan og fire andre har ifølge politiet franarret kommune 6,3 millioner kroner\nEks-politikeren Asmaa Abdol Hamids mand er ifølge politiet en af hovedmændene bag svindlen, hvor Albertslund Kommune blev franarret millioner af kroner. Foto: Ritzau/Scanpix\nAf: Mette Pedersen , Camilla Marie Nielsen\nManden til eks-politikeren Asmaa Abdol-Hamid, der i dag arbejder for Fyns Politi, er blevet sigtet i en sag om omfattende svindel.\nSammen med fire andre har den 37-årige Erturum Erdogan ifølge politiet franarret Albertslund Kommune mere end 6,3 millioner kroner, og over for Ekstra Bladet giver Erdogan klart udtryk for, at han inderligt fortryder sine handlinger.\n– Jeg erkender fuldt ud, at jeg har dummet mig, udvist karaktersvaghed og en elendig dømmekraft, lyder det blandt andet.\nEn af hovedmændene\nDen sigtede ønsker ikke at stille op til interview, men har i en mail besvaret en række spørgsmål. Fordi der er tale om en igangværende juridisk sag, ønsker han ikke at udtale sig nærmere om detaljerne.\nAf en retsmødebegæring, som Ekstra Bladet har fået indsigt i, fremgår det dog, at i alt fem er sigtet, og at Erdogan mistænkes for at være en af bagmændene i svindelnumrene.\nI retsmødebegæringen beskrives det også, hvordan Erdogan gennem sit job som socialrådgiver i forening med sagens øvrige parter skal have svindlet sig til pengene ved på forskellig vis at have fusket med det kommunale edb-system. Pengene skulle være betaling for fiktive kursusaktiviteter.\nJeg angrer oprigtigt\nIfølge Erdogans forsvarer, Lone Refshammer, erkender hendes klient kun delvist sigtelserne. Hun ønsker ikke at uddybe, hvad han erkender, og hvad han nægter. Til Ekstra Bladet skriver den tidligere socialrådgiver dog:\n– Jeg angrer oprigtigt og har derfor også lagt op til, at sagen skal køre som en tilståelsessag. Via min advokat samarbejder jeg fuldt ud med politiet og anklagemyndigheden. Jeg er ked af at have svigtet og også bragt både mig selv og Asmaa i sådan en dum og ubehagelig situation.\nI samme mail påpeger Erturum Erdogan, at svindlen er foregået, ’længe inden’ han indgik i parforhold med Asmaa Abdol-Hamid. De to fandt sammen sidste år, mens svindlen ifølge retsmødebegæringen er foregået i perioden 2012 til 2015.\n– Hun har derfor ikke haft noget med de handlinger at gøre eller haft det mindste kendskab til sagen, før jeg blev sigtet. Ansvaret er alene mit og skylden min, skriver han og tilføjer:\n– Jeg fortryder inderligt mine handlinger, vil gerne have ryddet op i min fortid og er derfor i alle henseender parat til at tage ansvaret for det, jeg har gjort.\nSe også: Fem mænd i sag om svindel: Snød kommune for millionbeløb\nRetssagen mod de fem sigtede er endnu ikke berammet. Anklager i sagen, Helene Herborg, ønsker ikke at kommentere sagen, før den skal for retten.\nAsmaa Abdol-Hamid stillede op for Enhedslisten i 2007, men blev ikke valgt. Foto: Jens Dresling\nAsmaa: Jeg er dybt skuffet\nAsmaa Abdol-Hamid lægger over for Ekstra Bladet ikke skjul på, at straffesagen mod manden påvirker hende dybt. I en mail til Ekstra Bladet skriver hun:\n– Jeg er i chok, dybt skuffet og ked af, at min mand er sigtet i sagen. Dette har fundet sted, før vi indgik et forhold sammen i 2017. Jeg tager ubetinget afstand fra enhver form for kriminalitet, og det strider dybt imod alt det, jeg står for og mine inderste værdier.\n– Min mand, må som enhver anden stå til ansvar for sine handlinger. Idet der er tale om en verserende sag, kan jeg desværre ikke udtale mig yderligere på nuværende tidspunkt, lyder det.\nAsmaa Abdol-Hamid fotograferet i 2007 under et debatmøde. Foto Ritzau/Scanpix\nBrobygger ved politiet\nAsmaa Abdol-Hamid er en kendt samfundsdebattør i Danmark og tidligere folketingskandidat for Enhedslisten. I 2007 skabte hun røre, da hun erklærede, at hun ville gå på talerstolen i Folketinget med tørklæde.\nSiden 2013 har hun arbejdet som ’brobygger’ ved Fyns Politi hvor hun har til opgave at skabe kontakt mellem politi og borgere med anden etnisk baggrund fra udsatte områder.\nEkstra Bladet har spurgt Asmaa Abdol-Hamid, hvilken betydning svindelsagen mod manden kan få for hendes ansættelse. Det har hun dog ikke svaret på.\nAsmaa Abdol-Hamid og Erturum Erdogan indgik et forhold i 2017, og ligesom sin mand har hun tidligere været socialrådgiver.\nSigtelsen: Sådan svindlede de\nRetsmødebegæringen giver et indblik i, hvordan politiet mener, at Erturum Erdogan og de fire andre sigtede har svindlet.\nMens Erturum Erdogan sad som socialrådgiver i Albertslund Kommune fungerede de fire øvrige mænd ifølge sigtelsen som direktører i forskellige fiktive selskaber, der var oprettet med det ene formål at malke det offentlige system for penge.\nErturum Erdogan skal have ændret, tilføjet eller slettet ’oplysninger eller programmer til elektronisk databehandling’ for derved at få adgang til pengene, der blev faktureret og udbetalt som betaling for de omtalte kursus-aktiviteter, som de fiktive selskaber stod registreret til at have udført.


Calls - Vis nylige opkald på din telefon\n25. nov 2021 | 25 visning(er) | 0 personer fandt dette nyttigt\nVis nylige opkald på din telefon\nDu kan tilgå dine seneste opkald for indtalte, svarede missede opkald direkte fra din telefon.\nNylige opkald liste\nSe dine seneste opkald\nReturner et nyligt opkald\nSlet listen over nylige opkald\nSlet en opkaldsoptegnelse\nBrug listen seneste til at se de 180 seneste individuelle opkald og opkalds grupper.\nHvis din seneste liste når den maksimale størrelse, overskriver den næste nye post den ældste post på listen.\nNår OPMÆRKSOMHED/SHAKEN-support er implementeret på serveren, viser telefonen et ekstra ikon ved siden af opkalder-id'et baseret på opkalderens RYSTEN-/SHAKEN-verificeringsresultat. Telefonen viser tre typer ikoner baseret på bekræftelsesresultatet. For yderligere oplysninger om ikonerne, se Se dine seneste opkald.\nMarker for at se, hvem der er ringet op for nyligt.\nHver linje har ubesvaret opkald er badging. Du kan se antallet af linjer missede opkald pr. linje på telefonskærmen. Det maksimale ubesvaret opkald er 99. Når du ser enten listen Alle opkald eller Ubesvarede opkald på telefonskærmen for en bestemt linje, bliver badge ubesvaret opkald den valgte linje ryddet.\nBadge ubesvaret opkald og det aktuelle antal missede opkald kan være forskellige på grund af en visningsgrænse på 180 opkald for listen Seneste. Denne grænse består af udgående opkald, missede opkald og indgående opkald. Der kan også være nogle gamle missede opkald der tilføjes til tællingen for ubesvaret opkald badge. Dette kan blive overskrevet på listen Seneste.\nVælg Seneste for at få adgang til skærmen Nylige.\nDu kan også trykke på nylige-softkey på telefonens startskærm. Du ser kun denne nøgle, når din administrator konfigurerer den på telefonens webgrænseflade.\nNår du trykker på softkeyen Seneste, kommer du automatisk til skærmen Nylige efter at have hentet resultater. Det går automatisk til skærmen Alle opkald.\nPå skærmen Seneste skal du vælge at se alle nylige opkald eller for at se en bestemt slags nylige opkald fra følgende opkaldsliste.\nServer alle opkald\nDin administrator konfigurerer tasterne Valgmulighed, Opkald, Rediger opkald, Filter og Tilbage på denne skærm foralle, placeret, modtagne og ubesvarede opkaldsliste. Når den er konfigureret, kan du se de softkeys, når du tilgå enhver af menuerne på listen over opkald ovenfor. Softkeys kan også vises som en af menuerne Valgmulighed for opkald baseret på konfigurationen.\nHver menu på listen over ovennævnte opkald indeholder funktions-softkey med de følgende menuer.\nSlet indtastning-Sletter alle valgte indlæg, når du trykkes.\nSlet liste-Sletter alle indtastninger i den valgte menu, når du trykker på knappen.\nSorter efter navn-Sorter efter opkaldernavne, når det er valgt.\nTilføj kontaktperson-Tilføjer en ny kontakt til mappen.\nEt ekstra ikon ved siden af opkalder-id vises på telefonen, der angiver et valideret opkald.\nNår du går til opkaldsoplysningerne for ethvert opkald, kan du se, om opkaldet er et ubesvaret opkald eller et besvaret opkald.\nEt ekstra ikon ved siden af opkalder-id'et vises på telefonen, der angiver en ulovlig opkalder.\nEt ekstra ikon ved siden af opkalder-id'et vises på telefonen, der angiver et ikke-bekræftet opkald.\nTryk på Nylige.\nVælg den opkaldsoptegnelse, du vil ringe til.\nVælg en liste, du vil slette.\nTryk på Valgmulighed og vælg Slet alle.\nVælg at se alle nylige opkald, eller for at se en bestemt form for nyligt opkald.\nMarker den individuelle post eller opkalds gruppe, du vil slette.\nTryk på Valgmulighed.\nVælg Slet post.


SubZero GD100 Dynamisk Mikrofon | Gear4music\nkr. 352Prisen inkluderer\nPerfekt mikrofon til højttalerkabinetter, trommer, slagtøj og messinginstrumenter\nDynamisk kapsel, som fungerer ved høje lydniveauer - på scenen eller i studiet\nSupernyrekarakteristikken fjerner uønskede baggrundslyde\nSlidstærkt metalnet, som er perfekt til koncerter\nSubZero GD100 Dynamisk Mikrofon Oversigt\nFå en klar og fokuseret lyd. GD100 gør det muligt at indspille et guitarkabinet på nært hold. Indstil forstærkertonen og skru op for voluminet. SubZero GD100 mikrofonen indspiller al følelsen i alle forestillinger, uanset om du står på scenen eller i studiet. GD100 er perfekt til at indspille højlydte lyde, og egner sig godt til guitarforstærkere, slagtøj og messinginstrumenter.\nProdukt Ref: 134196\nSubZero SZD-30 dynamisk slagtøjs mikrofon\nMeget alsidig ydelse\nOptag alt i skarp detalje. GD100 er et perfekt match for højlydte lydkilder. Den har et dynamisk kapseldesign, som håndterer slagtøj, messinginstrumenter og guitarforstærkere - selv ved meget høje lydniveauer og så højt som 132 dB! Indspil koncerter med al følelsen og spændingen fra live-optrædenen, uanset, om, du står på scenen eller i studiet.\nRetingsbestemt design med supernyrekarakteristik\nUdviklet med omhu. GD100 har supernyrekarakteristik, som gør den meget retningsbestemt. Mikrofonkapselen er ekstremt følsom på lydkilden, som du indspiller, og reagerer meget mindre på lyde fra andre retninger. Dette hjælper dig med at eliminere baggrundsstøj og forbedrer separation mellem mikrofoner for at give dig renere optagelser, som er nemmere at mixe.\nGD100 har en robust metalindfatning, som er bygget til at holde. Dette er en kraftig enhed, som er designet til professionelle studie- og sceneomgivelser. Mikrofonen har en lille størrelse, som gør det nemt at placere den til alle slags situationer, og den kompakte, flade konstruktion gør, at du kan montere den meget tæt mod guitarforstærkere, slagtøj og messinginstrumenter. Fra rene til tunge guitarlyde, og fra lette til aggressive trommestile - GD100 er alsidig nok til at passe til alle slags situationer.\nFrekvensrespons: 50 Hz til 15 kHz\nFølsomhed: -48 dBV (4,0 mV) ved 1 pa\nImpedans: 370 ohm\nMaks. SPL: 132 dB ved 100 Hz\nDimensioner: 170 mm x 60 mm x 40 mm\nSubZeros brede udvalg af instrumenter repræsenterer det nyeste inden for nyskabning og alsidighed med komponenter af høj kvalitet og håndværksmæssig kvalitet til en overkommelig pris. Med inspiration fra boutique designs har SubZero skabt en serie pålidelige og moderne instrumenter til en overkommelig pris, der byder på udstyr i høj kvalitet for den moderne musiker.\nMikrofonstativ til Bord fra Gear4music\nMikrofonkabel fra Gear4music, 50 m\nMikrofonkabel fra Gear4music, 100 m\nKlik her for at købe SubZero GD100 Dynamisk Mikrofon og dit valgte tilbehør